U period od 1. do 3. juna 2011. godine u Sremskoj Mitrovici je održana je prva Radionica u okviru projekta “Zeleni se menadžment zaštićenih područja u prekograničnoj regiji Srbiije i Bosne i Hercegovine” ,koji se realizuje kroz Program IPA prekogranične saradnje Srbije i BiH. Radionici je prisustvao 51 predstavnik iz obje zemlje.\nRadionica se organizovala sa ciljem predstavljanja planiranih projektnih aktivnosti kao i rezultata analize trenutnog stanja zaštite priode, upravljanja zaštićenim područjima i razvoja eko turizma u prekograničnoj regiji Srbija- BiH. Posebna pažnja je posvećena postojećim i potencijalnim ulogama nevladinih organizacija ali i menadžera zaštićenih područja,u procesu lokalnog održivog ekonomskog razvoja.\nRadionici je iz Bosne i Hercegovine prisustvovalo 18 predstvanika NVO-a ,Javne ustanove Zaštićena područja Kantona Sarajevo,Javne ustnove Nacioanlni park Sutjeska,lokalnih vlasti,turističkih zajednica te angažovani konsulatnti na izradi Analize postojećeg stanja u zaštićenim područjima i izrade Smjernica za integrisano upravljanje i razvoj ekoturizma u zaštićenim područjima.\nSa srbijanske strane ,Radionici je prisustvovalo još 33 predstavnika ekvivalentnih institucija iz Sbije ,NVO-a i konsultanti na izradi zajedničke Studije I.Svim učesnicima je podijeljen radni materijal –prezentacije konsultanata i dva Projekt menadžera.


Jug Srbije "ne oseća" prosečnu platu - Bizlife.rs\nJug Srbije “ne oseća” prosečnu platu\n18:16 Beograd, 27/08/2017\nPo visini prosečne neto plate u julu na prvom mestu u Srbiji nalazi se Novi Beograd sa isplaćenih 76.466 dinara, na drugom mestu je Surčin sa prosekom od 76.417 dinara i na trećem Kostolac sa zaradama od 71.059 dinara.\nPrema najnovijim podacima Republičkog zavoda za statistiku, najmanje julske plate isplaćene su u Trgovištu, svega 26.884 dinara, a potom u Crnoj Travi 27.885 dinara i Ćićevcu 28.011 dinara.\nMeđu većim gradovima u Srbiji, po visini prosečne plate, prednjači Beograd sa prosekom od 60.506 dinara. Za njim sledi Pirot sa isplaćenih 59.498 dinara i Novi Sad sa prosečnom zaradom od 54.423 dinara.\nMeđu manjim mestima koja se mogu pohvaliti visokim prosekom na prvom mestu je Lajkovac sa 64.194 i Sevojno sa 56.780 dinara.\nRepublički prosek koji je u julu iznosio 48.101 dinar, nije dostigla velika većina mesta južno od Beograda, između ostalih ni Niš, Kragujevac i Vranje koji važe za industrijske centre regiona u kojima se nalaze.\nU Nišu je prosečna julska plata iznosila 42.863 dinara, u Kragujevcu 44.611, a u Vranju 39.201 dinar.\nProsečna julska neto plata u Srbiji, prema računici zavoda za statistiku, u odnosu na prethodni mesec nominalno je manja za 2,3 odsto, a realno manja za 1,9 procenata.\nstatistika plata zarada prosek


KLASTER MEDICINSKOG TURIZMA 21. i 22. oktobra 2019. godine – Mobes Monte\nKLASTER MEDICINSKOG TURIZMA 21. i 22. oktobra 2019. godine\nMedical SPA Asocijacija Crne Gore u saradnji sa Klasterom zdravstvenog turizma Crne Gore, čiji je i firma Mobes Monte d.o.o. član, i Ministarstvom održivog razvoja i turizma Crne Gore, organizovala je dvodnevnu, 8. Međunarodnu konferenciju pod nazivom: „ ZDRAVSTVENI TURIZAM – NOVO LICE TURISTIČKE PONUDE “ u hotelu Splendid Conference & Spa Resort u Budvi – Crna Gora.\nCilj konferencije je bio okupiti ugledne domaće i inostrane stručnjake, operativce i konsultante iz područja medicine i turizma, predstavnike hotelijerske i wellness industrije, koji će zajednički pokušati odgovoriti na ključna pitanja o fazama razvoja zdravstvenog turizma u Crnoj Gori i regionu. Konferencija je otvorila tematiku nove zdravstvene infrastrukture Crne Gore kao nezaobilaznog preduslova za percipiranje Crne Gore kao “zdravstveno sigurne” destinacije ali i kao potencionalno atraktivne destinacije zdravstvenog turizma na karti Evrope i svijeta. Dragocjeno iskustvo domaćih predavača i gostiju iz inostranstva učesnici su imali prilike čuti kroz indvidiualna izlaganja i panel diskusije tematski podijeljene u tri osnovne cjeline – lječilišni turizam, medicinski turizam i medicinski wellness.\nNa konferenciji između ostalih bila je i tema „Standardizacija i akreditacija u zdravstvenom turizmu“ gdje je izlagač bila i kompanija Mobes Monte d.o.o. na čelu sa direktorom gospodinom Vladimirom Boričićem kao i konsultanatom gospođom Draganom Bulatović koja je govorila o trenutnoj situaciji implementaciji međunarodnih standarda u zdrastvenim ustanovama u Crnoj Gori. Ona je istakla da je trenutno stanje primjene međunarodnih standrda u zdrasvenim ustanovama na jako niskom nivou i da bi Crna Gora bila prepoznata kao zdrastveno turistička destinacija koja će imati veoma kvalitetnu ponudu neophodno je da primjenjuje međunarodne standarde koji će obezbjeđivati kvalitet usluga i proizvoda, visok nivo zadovoljstva pacijenata kao i veći nivo zaštite živtne sredine zatim veći nivao zaštite informacija po pitanju dostupnosti, integriteta i povjerljivosti. Dragana je takođe istakla da poseban akcenat treba staviti na zaštiti podataka o ličnosti, kako bi svi pacijenti u Crnoj Gori uživali ista prava kao u bilo kojoj članici EU a koja im Evropska uredba o zaštiti podataka o ličnosti garantuje.\nPrevImplementacija međunrodnih standarda ISO 9001, ISO/IEC 27001 i ISO/IEC 20000 u organizaciji Bild studio d.o.o., Podgorica, Crna Gora15/10/2019\nObuke - Sistemi menadžmenta - ISO standardi, 03. - 07. decembra, hotel Philia, Podgorica10/11/2019Next


KOLIKO SRBA HOĆE U EU?\nEvropske integracije podržava 55 odsto građana Srbije, rekla je juče ministarka evropskih integracija Jadranka Joksimović, koja je predstavila najnovije šestomesečno istraživanje tog ministarstva, urađeno prema standard Evrobarometra.\n- To je dobar pokazatelj da su ljudi osnažili kod sebe racionalnu dimenziju percepcije EU u odnosu na emocionalnu, koja nije do kraja u saglasju sa racionalnom, to pokazuje zrelost našeg društva, da su građani svesni procesa koji se dugo vodi. To je zrelost i racionalan pristup koji odlikuje stavove većine građana Srbije u odnosu na proceš evroskih integracija - rekla je Joksimović.\n- Skoro 40 miliona evra za 2018, godinu će biti izdvojeno za potrebe ulaganja u inovacije, podšku malim i srednjim preduzećima, posebno u ulaganje u opremu i tehnologiju, što je direktna podrška lokalnom ekonomskom razvoju, politici zapošljavanja, politici prema mladima, inovacijama i održivom regionalnom razvoju - rekla je Joksimović.\n- Mislim da su to vazne stvari koje će trasirati i definisati politiku vlade Srbije i evropskih integracija u celom društvu - rekla je Joksimović.


Devetočlani tim počeo je sa radom pre nedelju dana, prenosi Kosovo onlajn.\nGetoar Mjeku, savetnik ministarke ekonomije kaže da nije poznato kada će ovaj tim završiti svoj posao koji podrazumeva ispitivanje trgovinskih barijera.\nNa osnovu dokumenta do kojeg je došla prištinska televizija T7, tim čine predstavnici Ministarstva trgovine koji učestvuju i u kosovskoj Agenciji za carinu, hranu i veterinarstvo.\nTakođe su u ovu grupu uključeni i predstavnici preduzeća PKK, Klub proizvođača i Poslovna komora, ali je iz nje izostavljena Američka privredna komora Kosova iz koje za televiziju T7 kažu da će njihovi stavovi morati da se čuju.\n- Uprkos našem različitom stavu o pitanju takse, Američka privredna komora veruje u važnost raznolikosti mišljenja i ideja o kojima bi trebalo da se raspravlja u okviru tih tela - rekao je Arijan Zeka iz američke komore.\nOn je dodao da su prošle nedelje imali sastanak i sa premijerom i sa ministrom ekonomije, na kojem su izneli već javni stav Američke komore o važnosti neometane trgovine na Zapadnom Balkanu, a samim tim i pune ekonomske integracije celog regiona.\nMeđutim iz ministarstva kojim rukovodi Rozeta Hajdari kažu da se ona sastala sa predstavnicima američkih, britanskih, slovenačkih, italijanskih i austrijskih komora i udruženja koji štite interese preduzeća.\nUSPON NARODA ILI NOVA HAPŠENJA Danas se nastavljaju crnogorske protestne litije, ovo su događaji koji su ih obeležili\nVečeras bi u Crnoj Gori trebalo da budu nastavljeni protesti protiv Zakona o slobodi veroispovesti, što znači da će se od danas obnoviti praksa nedeljnih litija i to uprkos zabrani javnog okupljanja više od 200 osoba zbog epidemiološkog rizika. Litije ćže, kako je najavljeno, krenuti iz svih hramova u Crnoj Gori.\n12. PUT KAŽU DA ĆU DA UMREM Vučić o svom zdravlju: "Neće grom u koprive"\nPredsednik Aleksandar Vučić rekao je u programu TV Pink, da se oseća dobro.\nPokret obnove kraljevine Srbije (POKS) dobio je drugog poslanika u Skupštini Srbije, a reč je o Nadi Kostić, koja je čak osam puta menjala stranački dres. Samo ove godine, dakle u prvih pet meseci, Kostićeva je promenila čak tri stranke - DS, Republikansku stranku i POKS.\nNarod više nema šta da izgubi\nSAZNAJEMO Pred početak sednice Glavnog odbora DS, sekretaru stranke i zaposlenima ZABRANJEN ULAZAK U SALU\nSekretaru Demokratske stranke Goranu Jaiću i zaposlenima u Sekretarijatu nije dozvoljen ulazak u Madlenijanum gde bi danas trebalo da se održi sednica Glavnog odbora, saznaje “Blic”.\nNestorović: Maske slabo štite, ovo su male cifre


HR: Rad od kuće za podsticanje demografske revitalizacije\nTanjug 29. aprila 2021. 13:52\nZAGREB – Izmene hrvatskog Zakona o radu, kojima se propisuju specifičnosti rada od kuće, trebalo bi da stupe na snagu tek u drugom kvartalu 2022, piše danas Jutarnji list.\nKako objašnjavaju u ministarstvu, nove odredbe bi trebalo da motivišu ljude na rad od kuće, a u cilju „podsticanja demografske revitalizacije Republike Hrvatske“, navodi se u tekstu.\nPotrebno je podsticanje inovativnih oblika rada, poput rada od kuće, kako bi se kroz bolju ravnotežu poslovnog i privatnog života podstakla demografska revitalizacija, piše u odgovoru ministarstva Jutarnjem.\nNa pitanje kako bi to regulacija rada od kuće pomogla demografskoj obnovi, iz ministarstva kažu – kroz bolju ravnotežu poslovnog i privatnog života.\nNamera je, dodaju dalje, kreiranje kvalitetog zakonskog okvira za podsticanje poduzetničkih aktivnosti kako bi se smanjilo administrativno opterećenje rada, i uz maksimalnu zaštitu radnika obezbedili dostojanstveni uslovi rada.\nKako bi to konkretno trebalo da izgleda, u ministarstvu za sada ne objašnjavaju, navodi Jutarnji uz opasku da, iako su brojni zaposleni više od godinu dana prinuđeni da rade izvan radnog prostora poslodavca, a bez jasno propisanih uslova i refundacije troškova, predlagači izmena zakona ne vide razlog za žurbu.\nU tom kontekstu u tekstu se napominje da još uvek nije formirana ni radna grupa koja bi trebalo da radi na izmenama Zakona o radu.


Lanac marketa iz Rusije traži dobavljače u Srpskoj\n"O Key Group"\nPrehrambeni i poljoprivredni proizvodi kompanija iz Republike Srpske imaju mjesta na policama naših marketa u Rusiji. To su poručili predstavnici jedne od najvećih ruskih kompanija u oblasti maloprodaje "O Key Group", poslije sastanka sa privrednicma iz Republike Srpke.\nDošli su u Banjaluku kako bi istražili mogućnosti uvoza prehrambenih proizvoda visokog kvaliteta iz Republike Srpske na rusko tržište.\n"Ono što smo danas vidjeli na sastanku, tu su bili predstavnici raznih kompanija, iz prehrambene indusrije koji proizvode alkoholna pića, sireve, kečape, majoneze itd. Sve su to proizvodi koji su potrebni ruskom tržištu i za koje smo mi zainteresovni. Zahtejvi ruskog tržaišta se ne razlikuju od zahtjeva evopskog tržišta", istakao je Armin Burger, direktor "O Key Group".\n"Bilo je riječi i o količinama. Ono što nas uvijek plaši jesu te količine, jer doživljavamo ruskot tržište, jako veliko i zahtjevo tržište. Međuti, danas smo čuli da se može uslovno rečeno krenuti sa mnajim količinama da budu izlistane na rafama trgovčkih lanaca samo određenog region ili određene oblasti", naglasila je Dragana Kokot, direktor Sektora za ekonomske-pravne poslove PK RS.\nPredstavnici ruske kompanije razgovarali su sa proizvođačima prehrambenih proizvoda i roba široke potrošnje, te obišli nekoliko proizvodnih društava. Predstavile su se 24, za sad zainteresovane kompanije iz Republike Srpske. Ruska delegacija željela je da stekne potpuniju sliku o proizvodnim kapacitetima, standardima proizvodnje i poslovanja.\n"Predali smo naše kataloge i naše uzorke i upoznali ih da mi već ima dvije godine sarađujemo sa ruskim tržištem. Oko 300-400 tona izvozimo godišnje na to tržište i imamo sve pozitivne saradnje", rekao je Aleksandar Kojović, direktor Prehrambene industrije "Swislion".\n"Moram reći da je rusko tržište naravno izazovno tržite, ali mi svako u svom domenu i sektoru može da podnese toliko koliko ima svoji dostupnih kapaciteta. Mi iz Banjalučke pivare naravno da smo zainteresovani za izlazak na rusko tržište", istakao je Dejan Ćato, Banjalučka pivara.\nBiH čeka dvije godine na rusku dozvolu za izvoz hrane životonjsko porijekla, kaže Mirko Šarović, ministar trgovine u tehničkom mandatu. Sve procedure su kaže Šarović, završene i čeka se zeleno svjetlo.\n"Što se tiče Rusije mi s njima imamo deficit upravo radi uvoza energenata, nafte i gasa, ali to iz godineu godinu smanjujemo našim izvozom voća i povrća i što je interesantno farmaceutskih proizvod. Nekoliko naših kuća bilježi odlične rezultate. To ni iz daleka nije ono kolike su naše mogućnosti", naglasio je Mirko Šarović, ministar trgovine i ekonomskih odnosta u Savjetu ministara Bih u tehničkom mandatu.\n"O Key Group", čiji su predstavnici boravili u Banjaluci, trenutno posjeduje više od 70 hipermarketa i 85 supermarketa. Zapošljavaju više od 20 hiljada ljudi i imaju godišnji promet više od 2,2 milijarde evra. Svake godine prošire poslovanje za 20 odsto.\n"O Key Group" Rusija izvoz\nPotražnja od kupaca oko 431 milion KM\nIzvoz uvećan, sva prodata roba nije naplaćena VIDEO\nRast za 13,9 odsto\nRaste izvoz srpskog naoružanja i vojne opreme, najveći kupac Amerika\nRobna razmjena sa inostranstvom više od 632 miliona KM\nZavod za statistiku: Pokrivenost uvoza izvozom 83 odsto


Tradicija ukazuje na igru... - Sportske novosti\nNaslovna Fudbal H2H Fudbal Tradicija ukazuje na igru…\nTradicija ukazuje na igru…\nU okviru 26. kola drugog ranga holandskog fudbala “Eerste Divisie” sastaju se timovi, NEC Nijmegen i Helmond. Domaći sastav trenutno zauzima devetu poziciju na tabeli sa do sada 38 osvojenih bodova, dok su gosti na poslednjem mestu uz 16 sakupljenih bodova.\n22.11.19 EER Helmond Nijmegen 1 : 2\n12.04.19 EER Nijmegen Helmond 3 : 2\n21.09.18 EER Helmond Nijmegen 2 : 3\n13.04.18 EER Helmond Nijmegen 1 : 2\n15.12.17 EER Nijmegen Helmond 1 : 1\n01.02.15 EER Nijmegen Helmond 3 : 1\n29.08.14 EER Helmond Nijmegen 1 : 4\nNa poslednjih sedam duela u nizu između ova dva rivala i jedan i drugi tim su uspevali da postignu najmanje po jedan gol na svim tim susretima. Za nastavak ovog niza i tip na igru „GG“, nudi se koeficijent u visini od oko @1.80.\nUtakmica se igra u petak sa početkom od 20:00.\nPrethodni tekstPotencijalni prelazi – 14. februar 2020.\nSledeći tekst[PREMIUM] Jedan od timova u očajnoj formi i bez puno važnih igrača!


Gasi se jedini ženski sportski kolektiv u Novom Pazaru\nBeta 6. septembra 2016. 10:35\nŽenski košarkaški klub Novi Pazar, jedini seniorki ženski sportski kolektiv u Novom Pazaru, posle samo godinu dana se nalazi pred gašenjem zbog nedostatka sredstava i gotovo sigurno neće nastupati u novoj sezoni Prve B lige Srbije, saznaje radio Sto plus.\nKapitenka novopazarskih košarkašica Samra Ljajić rekla je da bi nova sezona trebalo da počne za oko mesec dana, a da one nemaju nikakve informacije iz kluba šta se dešava.\n„U neizvesnosti smo. Niti treniramo, niti nam se bilo ko iz uprave obratio. Posrednim putem smo čule da nema novca i da se nećemo takmičiti. Sve smo razočarane i velika je šteta da se klub ugasi jer u našem gradu ima mnogo talentovanih devojčica koje će sada odustati od košarke, možda i od bavljenja sportom“, kazala je Ljajićeva za Sto plus.\nMlada Nadia Smailbegović (15), jedna od najboljih košarkašica u svojoj generaciji u Srbiji, dok čeka razjašnjenje statusa matičnog kluba, vredno trenira i sprema se za novu sezonu .\n„Imam nekoliko ponuda domaćih klubova, ali ću najverovatnije ostati u Novom Pazaru i igrati kadetsku ligu Srbije. Naravno, volela bih da i ove, kao i prošle sezone, igram sa seniorkama i tako stičem neophodno iskustvo i napredujem“, istakla je Smailbegović.\nOna je ovog leta, iako pionirka, nastupala na Kadetskom prvenstvu Evrope i bila medju najboljim u reprezentaciji Srbije.\n„Selektor Milan Dabović, otac naših seniorskih reprezentativki Ane i Milice, mi je ukazao šansu u prvoj petorci i igrala sam prosečno 30 minuta po meču, ostvarujući po 7 poena i skokova“, izjavila je Nadia.\nŽKK Pazar reaktivirali su prošle godine entuzijasti, bivši košarkaši Dejan Kulundžić i Enes Nicević uz podršku lokalne samouprave, čiji je funkcioner Vahidin Melajac izabran za predsednika kluba.\nKako saznajemo, Kulundžić i Nicević su se povukli nezadovoljni što su klub u prošloj sezoni finansirali gotovo isključivo iz sopstvenih sredstava, a Melajac je podneo ostavku jer nije mogao da obezbedi sredstva za dalje funkcionisanje kluba.


EPS obeležio 125 godina od početka razvoja elektroenergetskog sistema u Srbiji | Energetski portal Srbije\nEPS obeležio 125 godina od početka razvoja elektroenergetskog sistema u Srbiji\n03.10. 2018 Vesti | Srbija\nFoto: JP „Elektroprivreda Srbije“\nJavno preduzeće „Elektroprivreda Srbije“ obeležilo je 125 godina od početka razvoja elektroenergetskog sistema u Srbiji i izgradnje prve termocentrale na Dorćolu uz ocene da je sada EPS moderna kompanija koja postiže odlične rezultate i lider je u regionu.\n– EPS predstavlja jednu od najmoćnijih kompanija u regionu koja zapošljava 30.000 ljudi i koja godišnje proizvodi 40 miliona tona uglja i 36 milijardi kilovat-sati električne energije. Uz podršku Vlade Republike Srbije i Aleksandra Vučića, predsednika države, EPS nastavlja razvoj i gradi novu termoelektranu „Kostolac B3“, realizuje projekat prvog vetroparka snage 66 megavata, a nadamo se da će uskoro početi i gradnju novih proizvodnih kapaciteta u termo i hidro sektoru. Reč je o modernizovanoj kompaniji koja je lider u svojoj industriji, ali i u ukupnoj industriji u Srbiji i regionu. Kroz snažne investicije i nove projekte želimo da zadržimo EPS na tom nivou, rekao je Aleksandar Antić, ministar rudarstva i energetike na obeležavanju jubileja EPS-a.\nNa svečanosti u Starom dvoru Milorad Grčić, v. d. direktora JP EPS je istakao da je EPS snažna kompanija koja je prevazišla mnoge izazove.\n– EPS u poslednjih pet godina dostiže vidljivi napredak koji se paralelno odvija sa razvojem privrede i infrastrukture u Srbiji. I ovu 2018. godinu, EPS će završiti sa pozitivnim rezultatom, što će biti treća godina za redom.\nNastavićemo sa investicijama u gradnju kapaciteta i unapređenje poslovanja, jer su stabilna proizvodnja i distribucija električne energije preduslov za izgradnju autoputeva, fabrika i otvaranje radnih mesta, rekao je Grčić.\nNa svečanosti je dodeljena i nagrada EPS-a za doprinos razvoju elektroenergetike u Srbiji.\nPovelju sa plaketom „Đorđe Stanojević“ je u ime predsednika Aleksandra Vučića, koji je u Moskvi, primio Nikola Selaković, generalni sekretar predsednika Srbije istakavši da je budućnost Srbije u elektroprivredi bez koje se ne može razvijati ni četvrta industrijska revolucija.\n– Ne može se zamisliti razvoj robotike bez električne energije i ako mislimo da kao ekonomija i privreda opstanemo mi to nećemo uspeti bez EPS-a. To je kompanija koja je vodeća u ovom delu Evrope i želim vam da vrlo brzo ne budete samo glavni igrač na srpskom tržištu, već i da pređete granice i budete apsolutni gospodar u električnoj energiji na Balkanu, poručio je Selaković.\nZa doprinos razvoju EPS-a zahvalnice su dodeljene Ministarstvu rudarstva i energetike, Ministarstvu privrede, Ministarstvu unutrašnjih poslova, Bezbedonosno informativnoj agenciji, Nemačkoj razvojnoj banci, Marku Čadežu, predsedniku Privredne komore Srbije, Marku Parezanoviću iz BIA i Liju Mančangu, ambasadoru Narodne Republike Kine.\n– EPS je velika, snažna i sposobna kompanija koja je dala ogroman doprinos privlačenju kineskih kompanija i investicija u Srbiju. EPS prodaje proizvod po povoljnoj ceni i pruža odličnu uslugu koja daje prednost Srbiji. Želim vam još veći uspeh, poručio je Li Mančang, ambasador NR Kine.\nDan „Elektroprivrede Srbije“ tradicionalno se obeležava 6. oktobra, kada je 1893. godine sa radom počela prva termocentrala u Srbiji, u Beogradu, na Dorćolu, zahvaljujući profesoru Đorđu Stanojeviću.


Problem "funkcionerskih kampanja" nije rešen\nDatum kreiranja: utorak, 24 septembar 2019\nPogrešna su tumačenja da je donošenjem zaključka Vlade postalo zabranjeno ili ograničeno vođenje "funkcionerske kampanje", saopštava Transparentnost Srbija (članica Transparency International). Striktnija pravila bi se mogla uvesti jedino zakonom, a šansa da se to učini, na osnovu konkretnog predloga amandmana koji je formulisala TS, propuštena je maja ove godine, kada je usvajan Zakon o sprečavanju korupcije (koji menja aktuelni Zakon o Agenciji za borbu protiv korupcije).\nZaključak Vlade može biti od koristi utoliko što podseća "zaboravne" javne funkcionere na zabrane i obaveze koje su već utvrđene u zakonima. S druge strane, glavni nerešeni problem "funkcionerske kampanje" prema nalazima Transparentnosti iz posmatranja dosadašnjih izbora, ogleda se u tome što javni funkcioneri sprovode aktivnosti koje im obezbeđuju dodatnu medijsku promociju van termina za predstavljanje učesnika izbora, iako za tim ne postoji realna potreba niti je reč o ispunjavanju zakonskih obaveza funkcionera (npr. obilasci i otvaranja škola, bolnica, domaćinstava, gradilišta i slično).\nPrema saopštenju Vlade (zaključak još uvek nije objavljen na sajtu), Vlada je podsetila funkcionere izvršne vlasti, rukovodioce javnih preduzeća i ustanova, kao i funkcionere pokrajinske i lokalne vlasti da javne skupove i susrete koje imaju u svojstvu funkcionera ne smeju koristiti za promociju stranaka ili pozive da se ne glasa za političke protivnike. Podseća se i na zabranu da funkcioner koristi javne resurse za promociju političkih stranaka, i precizira da to posebno podrazumeva "korišćenje službenih prostorija, vozila i inventara državnih organa, pokrajinskih i lokalnih institucija, javnih preduzeća i javnih ustanova, osim u slučaju zaštite lične bezbednosti, ako je takva upotreba određenih javnih resursa uređena odgovarajućim propisima ili odlukom nadležnih službi".\nU vezi sa ovom tačkom, Transparentnost Srbija podseća da je Agencija za borbu protiv korupcije pre nekoliko godina dala mišljenje, u kojem je pogrešno tumačila da svi ministri imaju pravo da koriste službena vozila i prilikom obavljanja stranačkih aktivnosti, i onda kada nisu u pitanju lica koja uživaju neprestanu zaštitu (takvo pravo ima npr. ministar unutrašnjih poslova), pa ostaje nada da će zaključak uticati makar na to da se ovaj vid zloupotrebe prekine.\nTS podseća i na to da pored raznih oblika zloupotreba javnih resursa koje su pomenute u zaključku Vlade, u praksi postoje i druge - na primer, objavljivanje najava stranačkih događaja i izjava funkcionera na zvaničnim sajtovima organa vlasti i na društvenim mrežama koje koriste.\nVlada je preporučila funkcionerima da sve aktivnosti vezane za promociju političkih stranaka, i za izbornu kampanju ne obavljaju "u radno vreme organizacije kojoj pripadaju". Ovaj poziv može biti od koristi, jer pitanje vremena kada se kampanja može sprovoditi trenutno nije uređeno. Međutim, da bi kršenje tog pravila bilo moguće, neophodno je definisati zabranu zakonom.\nOdređeni značaj bi moglo imati podsećanje direktora javnih preduzeća i javnih službi da "nepoštovanje pravila iz člana 29. Zakona o Agenciji za borbu protiv korupcije predstavlja nesavesno obavljanje dužnosti koje ima za posledicu znatno odstupanje od ostvarivanja osnovnog cilja javnog preduzeća, odnosno javne službe." Da bi taj poziv dobio puni smisao, Vlada bi, kao osnivač javnih preduzeća i ustanova trebalo da razreši direktore preduzeća i ustanova koji prekrše ova pravila, bez obzira na to da li će Agencija razmatrati slučaj i hoće li preporučiti razrešenje. Budući da je Zakon o Agenciji za borbu protiv korupcije na snazi već gotovo devet godina, trebalo bi razrešiti o one direktore koji su se o ovu obavezu oglušili u ranijim izbornim ciklusima.


Raiffeisen banka ponudila novinu za privrednike - Biznis Telegraf.rs\n27/05/21 | 15:35\nRaiffeisen banka ponudila novinu za privrednike\nCelokupan proces faktoringa se odvija na platformi, uz online komunikaciju sa bankom i dobavljačima/kupcima, uz kompletan uvid u odobrene i raspoložive limite, zahteve za finansiranje, poslate fakture za plaćanje i njihove statuse, dostupne obračune i izveštaje, itd\nRaiffeisen banka je uvela inovativnu uslugu na domaće bankarsko tržište, namenjenu segmentu privrede. Reč je o online platformi za faktoring poslove "Raiffeisen Online Factoring", koja je odnedavno na raspolaganju klijentima Raiffeisen banke, kao i onima koji će to tek postati.\nUvođenjem platforme "Raiffeisen Online Factoring", banka nastavlja trend digitalizacije svoje usluge, uz primenu najmodernijih tehnoloških rešenja u bankarstvu. U prilog inovativnosti platforme govori i činjenica da je banka među prvima u Raiffeisen grupaciji ponudila ovu uslugu svojim klijentima u segmentu privrede. Inače, rešenje je razvijeno u saradnji sa domaćim fintek startapom “Between” (www.between.rs), koji je 2018. pobedio u lokalnom “Elevator Lab” projektu Raiffeisen grupacije. Ova uspešna saradnja i inovacija za segment privrede, dodatna je potvrda važnosti sinergije bankarskog sektora sa fintek startapima.


četvrtak, 14 Novembar 2013 04:47\nOdbor Sindikata metalaca BiH je na sjednici donio odluku o stupanju u generalni štrajk (zaustavljanje proizvodnje u svim firmama metalske industrije) i održavanju mirnog protestnog skupa pred sjedištem Vlade Federacije BiH u Sarajevu danas od 13.00 do 15.00 sati.\n- Generalni štrajk i protest se organizuje radi iskazivanja nezadovljstva odnosom Federalne vlade spram ranije delegiranih zahtjeva Sindikata metalaca BiH - izjavio je predsjednik Sindikata metalaca BiH Muhamed Hadžić.\nOn je podsjetio da su zahtjevi utvrđeni na sjednici Odbora Sindikata metalaca BiH 18. juna ove godine, a odnose se na bezuslovno ostvarivanje prava na penziju i zdravstvenu zaštitu, rasterećenje privrede i smanjenje javne potrošnje, te donošenje zakona o sigurnosti i zdravlju na radu i izmjene Zakona o štrajku, usaglašene između socijalnih partnera.\nNapomenuo je da je Odbor Sindikata metalaca BiH na svojoj sjednici (1. oktobra) odlučio da se generalni štrajk održi 14. novembra u vremenu od 13 do 15 sati, a istovremeno sa održavanjem generalnog štrajka, Sindikat metalaca će pred zgradom Vlade FBiH u Sarajevu održati protestni skup reprezentativnih predstavnika sindikalnih organizacija.\nTakva odluka je donesena, kako je istaknuto, zbog izuzetno teškog radno-pravnog, ekonomskog i socijalnog položaja zaposlenika u ovom sektoru, kao i složenog stanja u privredi, koje prijeti gašenjem velikog broja firmi, uz gubitak hiljada radnih mjesta.\nViše iz kategorije: « Izdvajanja za puteve u ZDK Izmjene regulative u EU »


Nastavak izgradnje Sarajevske obilaznice – Informer\nNastavak izgradnje Sarajevske obilaznice\nUgovore o nastavku izgradnje LOT-a 1 na Sarajevskoj obilaznici potpisali su danas u Sarajevu direktor JP Ceste Federacije BiH Filip Vujeva i direktori kompanija ŽGP i Hidrogradnja Asim Nanić i Semin Mašić.\nSporazum je potpisan u prisustvu federalnog ministra transporta i komunikacija Envera Bijedića.\nVrijednost radova koje će izvesti Hidrogradnja iznosi 1,4 miliona KM, a ŽGP 1,64 miliona KM. Rok za izvođenje radova je 90 dana.\nNaime, nakon raskida ugovora sa slovenskom kompanijom SCT, koja je u međuvremenu pala u stečaj, objekti “Petlja” Butila i vijadukt “Oštrik” nisu završeni u potpunosti, a postavljena armatura i kablovi nisu bili zaštićeni te je kvalitet konstrukcije mogao biti ugrožen ako bi objekti dočekali zimu nezaštićeni.\nKompanije ŽGP i Hidrogradnja su i do sada radile na ovim poslovima za potrebe izvođača SCT.\nMinistar Bijedić je naglasio da Sarajevska obilaznica nije samo sarajevski nego problem čitave zemlje.\nPo njegovim riječima, današnji događaj je samo početak mukotrpnog posla na postizanju konačnog cilja – izgradnje obilaznice koja će rasteretiti saobraćajni kolaps u glavnom gradu.\nI ministar Bijedić je ukazao na mogućnost velikih šteta koje bi se mogle dogoditi da današnji ugovori nisu potpisani, a nastavkom radova se javnosti poručuje da će JP Ceste Federacije BiH, Federalno ministarstvo transporta i komunikacija, kao i Vlada FBiH, nastojati ispuniti svoje obećanje da se građani voze normalnim cestama.\nDirektor JP Ceste Federacije BiH Vujina je za 16. septembar najavio raspisivanje novog natječaja za završetak svih radova na LOT-1.\nErdogan za “Al Jazeeru”: Napad Izraela na turske brodove bio je osnova za rat\nČlan “zemunskog klana” Miloš Simović: Znam političku pozadinu ubistva Đinđića


Savez hokeja na ledu Srbije maksimalno želi da iskoristi činjenicu da je ledena dvorana Pionir posle tridesetak godina funkcionalna tokom maja. Nakon velikog angažovanja čelnika SHLS da se produži hokejška sezona, pokrenuta je još jedna…\nPrvi put u poslednjih 30 godina ledena dvorana Pionir biće funkcionalna i tokom maja. Zahvaljujući velikoj inicijativi i angažovanosti čelnika Saveza hokeja na ledu Srbije, hokejaška sezona u Beogradu biće značajno produžena. „Želimo da…\nJoš jedno okupljanje ekipe Serbia Girls na turniru održanom u Sarajevu u saradnji dva saveza SHLS I HSBiH. Turnir je trajo tri dana u periodu od 23.04 do25.04 , tokom kojeg su odigrana su 3 duela, gde su u sva tri igračice iz Srbije…\nZavršne utakmice u ligaškom delu takmičenja Prvenstva Srbije učinile su šampionat izuzetno zanimljivim. U narednom periodu privodi se kraju Državno prvenstvo za igrače do 14 i do 16 godina kojima su preostale po samo jedna utakmica.…\nHokejaši Crvene zvezde šampioni su Srbije u sezoni 2020/21. Crveno-beli su tako po četvrti put uzastopno osvojili titulu prvaka, a deveti put u svojoj istoriji. U dvomeču finala plej-ofa bili su bolji od Vojvodine rezultatima 6:3 (1:1, 3:1,…\nAleksandar Aleks Anđelić, proslavljeni srpski hokejaš i trener, preminuo je u Beogradu u 81. godini od posledica infekcije koronavirusom . Rođen je 16. oktobra u Bačkoj Palanci. Hokejašku karijeru je počeo u Partizanu. Iz beogradskog tima…


Imaćemo klub koji će biti garant promjena | Trebinje Live\nCentralna tribina Liste Nebojše Vukanovića – Imaćemo klub koji će biti garant promjena\nIzvor: SRNA Foto: Neđo Grubač\nTREBINJELIVE 09. 10. 2014. - 22:11h\nNosilac Liste „Za pravdu i red“ za Narodnu skupštinu Republike Srpske Nebojša Vukanović rekao je večeras u Trebinju da je cilj liste osvajanje pet do osam poslanika i da imaju poslanički klub, koji će biti garant da će doći do korjenitih promjena.\n„Nećemo praviti kompromis oko najosnovnijih stvari i insistiraćemo da se vlada Republike Srpske ne pravi po političkom ključu, već da za najvažnije resore biramo ljude eksperte koji su se već dokazali i iza sebe imaju rezulatate“, rekao je Vukanović na završnoj predizbornoj tribini.\nOsvrćući se na poziciju Hercegovine i njene mogućnosti, Vukanović je istakao da je veoma bitno da u ovoj regiji počne ozbiljna izgradnja sistema „Gornji horzonti“ i da će mu, kao narodnom poslaniku, najvažniji zadatak biti da se godišnje obezbijedi 200 miliona KM i da se za četiri godine završi sistem od tri hidrocentrale što bi omogućilo obrađivanje Dabarskog i Fatničkog polja.\nVukanović kaže da bi ovaj sistem obezbijedio zaposlenje nekoliko stotina ljudi u proizvodnom sektoru i nekoliko hiljada tokom izgradnje.\n„Kada se projekat završi siromašne opštine, poput Berkovića i Nevesinja, dobile bi naknadu za potopljeno zemljište, što bi bilo od ogromnog značaja za ta područja“, rekao je Vukanović.\nIstičući da je lista „Za pravdu i red“ jedina politički subjekat koji ima sjedište na istoku, Vukanović je rekao da će insistirati na ravnomjernom razvoju i decentralizaciji, te na uspostavljanju insistucija javnog konkursa po kome će se tačno znati ko su prioriteti prilikom zapošljavanja.\nOn je poručio da će jedan od važnijih zadataka biti da za četiri godine ne bude nijedna četvoročlana porodica u kojoj neko ne radi.\nNavodeći da je poznat kao „čovjek uz narod i sa narodom“, Vukanović je rekao da će i kao narodni poslanik firmirati kancelariju, gdje će svi građani Hercegovine imati mogućnost da dođu i prezentuju svoje probleme, koje će odmah proslijediti nadležnim institucijama i natjerati ih da što brže reaguju.\nKandidat za Narodnu skupštinu Dražen Erić rekao je da samo ljudi od struke i bez mrlje u karijerama mogu da dovedu do promjena i izrazio nadu da je Hercegovina prepoznala takve ljude na Listi „Za pravdu i red“, koji mogu dovesti do promjena u društvu sa više odgovornosti.\nPoslanički kandidat Obrad Samardžić pozvao je građane da 12. oktobra glasaju za mlade, obrazovane i stručne ljude sa Liste „Za pravdu i red“ Nebojše Vukanovića.\nNa tribini su se predstavili i ostali poslanički kandidati sa Liste „Za pravdu i red“.


Kriza u EU počela pre tačno deset godina - Dijalog.net\nNaslovna Politika Evropska unija Kriza u EU počela pre tačno deset godina\nBrisel, 09. avgust 2017. – Globalna finansijska kriza koja je počela pre deset godina uvela je Evropsku uniju u najtežu recesiju u njenoj šest decenija dugoj istoriji.\nIako kriza nije počela u Evropi, institucije EU i članice morale su da deluju odlučno kako bi umanjile njene efekte i ispravile slabosti Ekonomske i monetarne unije.\nSve to je dalo rezultate i danas ekonomija EU raste petu uzastopnu godinu, nezaposlenost je najmanja od 2008, banke su jače, investicije rastu a javne finansije država su u boljem stanju.\nEvropski komesar zadužen za ekonomske poslove, takse i carine Pjer Moskovici istakao je da se deset godna od početka krize oporavak evropske ekonomije učvrstio i prošrio i da EU mora da iskoristi taj pozitivan trenutak da završi reformu EMU, prenosi Euractiv.\nPredhodno Zakon je uvek iznad protokola i sporazuma\nSledeće Otvoren poziv za Bazični trening za OCD\nTop Tags Evropska komisija evropske integracije vladavina prava Društvo mediji Evropska unija Politika lokalna samouprava mladi Srbija i Evropska unija Pravosuđe OCD konkurs Vlada Republike Srbije Civilno društvo


Događaji za petak, jul 6th 2018 | Kalendar događaja\n6. jul 2018. 09.00 - 13.00\nUpis kandidata koji su se kvalifikovali za upis u okviru kvote budžetskih studenata; Ako se kandidat koji se kvalifikovao za upis u okviru kvote budžetskih studenata ne upiše do navedenog termina, smatraće se da je odustao od upisa, pa će na njegovo mesto biti upisan naredni kandidat prema redosledu na konačnoj rang listi.\n32. sednica Izbornog veća u 2018. godini\n6. jul 2018. 10.00 - 11.00\nDekan Filozofskog fakulteta u Novom Sadu saziva 32. sednicu Izbornog veća Fakulteta koja će se održati u PETAK 6. 7. 2018. godine sa početkom u 10 časova u amfiteatru, za koju predlaže sledeći DNEVNI RED.\n9. jul 2018. 09.00 - 13.00\n9. jul 2018. 14.00 - 14.30\nOglašavanje broja nepopunjenih mesta u okviru kvote za upis budžetskih studenata i popunjavanje kvote javnim prozivanjem i upisivanjem kandidata prema redosledu na konačnoj rang listi; Kandidati koji se prilikom oglašavanja broja nepopunjenih mesta u okviru kvote za upis budžetskih studenata i javne prozivke imena po redosledu na konačnoj rang listi ne odazovu i ne upišu, gube pravo na upis u okviru kvote budžetskih studenata u junskom konkursnom roku.


Centar za razvoj neprofitnog sektora » Izbeglička realnost\nОзнаке: izbeglice, seminar\nIzbeglice, raseljena lica i migranti su grupe koje su u mnogim državama marginalizovane, što predstavlja veliku prepreku za mir i stabilnost u društvu. Integracija ovih grupa u društvo je otežana rastućom netolerancijom i rasizmom u lokalnim zajednicama, političkom apatijom, kao i nerešenim pravnim statusom ovih lica, zbog čega se ona često suočavaju sa otežanim životnim uslovima.\nSeminar „Izbeglička realnost“ je međunarodni projekat koji ima cilj da informiše mlade ljude o okolnostima u kojima žive izbeglice, raseljena lica i migranti, kako bi se širenjem svesti o tome doprinelo mobilisanju lokalnih zajednica i omladinskih organizacija u rešavanju ovog problema. Na seminaru će se okupiti 30 mladih ljudi iz deset država – Ukrajine, Gruzije, Jermenije, Poljske, Palestine, Malte, Italije, Belgije, Holandije i Srbije, koji će kroz radionice i diskusije razmeniti iskustva i znanja o potrebama i izazovima s kojima se susreću ove marginalizovane grupe u svakoj od zemalja učesnica seminara.\nSeminar organizuje omladinska organizacija „Tvoja zona“ iz Beograda, u saradnji sa poljskom organizacijom „Jedan svet“. Projekat je finansiran od strane Programa Evropske unije „Mladi u akciji“ i Fondacije Fridrih Ebert.\nUčesnici će imati priliku da rade u interkulturalnom okruženju, steknu dublje razumevanje o problemima izbeglica, raseljenih lica, i migranata, saznaju više o programu „Mladi u akciji“ i mogućnostima koje ovaj program pruža, kao i da započnu rad na novim projektima sa partnerima iz drugih zemalja.\n„Tvoja zona“ poziva zainteresovane od 18-30 godina da se prijave za učešće na seminaru „Izbeglička realnost“, koji će se održati od 3-11. Aprila 2011. na Avali u Hotelu „Sučević“. Prednost imaju pripadnici neke od gore navedenih grupa. Učešće na seminaru je besplatno i svi troškovi smeštaja i ishrane su pokriveni, a zvaničan jezik projekta je engleski.\nZainteresovani se mole da pošalju popunjen prijavni formular na sofija.zaklan.predojevic@gmail.com do 01.04.2010 godine. (Subject: Prijava za seminar).


Đelić: Pozitivno je da Crna Gora podržava kompromisno rešenje Kosova\nCrna Gora i Srbija potpisaće međudržavne sporazume o obrazovanju i državljanstvu, jer je u najvišem interesu vlada obje države da pronađu rješenja koja će omogućiti da građani bolje žive. To je danas kazao potpredsjednik srpske Vlade Božidar Đelić, nakon razgovora sa crnogorskim zvaničnicima i članovima Vlade.\nĐelić je rekao da je kolegama iz Crne Gore predočio izmjene i dopune Zakona o državljanstvu Sbije, koji je nedavno usvojen.\n’’To znači da će za građane koji imaju crnogorsko državljanstvo a juna prošle godine su imali prijavljeno prebivalište u Srbiji, biti omogućena laka procedura za dobijanje srpskog državljanstva’’, pojasnio je Đelić.\nPrema njegovim riječima, na taj način i u skladu sa svim međunarodnim sporazumima, biće omogućeno velikom broju ljudi da dođu do državljanstva, što je veoma važno, kao i da Srbija na može zanemariti činjenicu da su se 32 odsto građana Crne Gore izjasnili kao Srbi.\nKada je riječ o obrazovanju, on je rekao da je Beogradu u interesu da se studenti iz Crne Gore, ako već ne mogu da se školuju u svojoj državi školuju u Srbiji, što je u ekonomskom interesu obje države.\nOsvrćući se na pitanje Kosova, on je ponovio da Srbija nikada neće prihvatiti nezavisnost, ‘’ne samo zbog Srbije već i regiona, jer bi to bilo korak nazad i potencijalni rizik za njegovu stabilnost’’.\nOn je naveo da bi u Srbiji voljeli da, kao što dobijaju podršku nekih zemalja pa i članica Savjeta bezbjednosti, to isto uradi i Crna Gora u vezi sa državnom politikom oko Kosova.\nOdgovarajući na pitanje da li je dobio podršku od predsjednika i premijera Crne Gore, Đelić je rekao da je »njihovo stanovište da će Crna Gora oko tog pitanja sačuvati formu neutralnosti i neće se izjašnjavati«.\n’’Pozitivno je da Vlada Crne Gore podržava kompromisno rješenje i da se nada da će ono biti postignuto u okviru Ujedinjenih nacija’’, napomenuo je Đelić.\nPotpredsjednica Vlade Crne Gore Gordana Đurović navela je da je i za Srbiju i za Crnu Goru oblast evropskih integracija strateški prioritet, proces koji usmjerava i dinamiku ukupnih demokratskih i ekonomskih reformi u društvu i koji ima snažnu političku podršku.\n’’Imamo niz aktivnosti koje nam zajednički predstoje, gdje postoji dosta osnova za koordinaciju i različite oblike saradnje’’, kazala je Đurović.\nOna je navela da će već na prvoj konferenciji koja će biti posvećena evropskim integracijama krajem septembra u Crnoj Gori, biti promovisan princip regionalne saradnje u toj oblasti.\nKada je riječ o pregovorima o dvojnom državljanstvu, ona je rekla da je pred Crnom Gorom prethodno usvajanje ustava i zakona o državljanstvu, nakon čega se može pregovarati i o tom pitanju.\nKada je riječ o Kosovu, ona je istakla da je član Vlade Crne Gore, čiji je zvanični stav jasan:\n‘’Ono što je potvrđeno je da će Crna Gora apsolutno poštovati sve međunarodne sporazume i odluke Savjeta bezbjednosti. To je u ovom momentu dovoljno velika podrška’’, istakla je Đurović.


ZBIRKE ZA PRIPREMU ZAVRŠNOG ISPITA IZAŠLE SU IZ ŠTAMPE – SMART BESPLATNE PRIPREME POČINJU 6. FEBRUARA – Računarska Gimnazija Smart, Novi Sad\nPostavljeno dana 22.01.2021.\nMinistarstvo prosvete, nauke i tehnološkog razvoja objavilo je na svom zvaničnom sajtu vest da su „Zavod za vrednovanje kvaliteta obrazovanja i vaspitanja Republike Srbije i „Prosvetni pregled“ i ove godine pripremili i izdali zbirke zadataka za pripremu završnog ispita na kraju osnovnog obrazovanja. Iz štampe su izašle Zbirka zadataka iz matematike, Zbirka iz srpskog (maternjeg) jezika i Zbirka za pripremu kombinovanog testa (sa pitanjima i zadacima iz biologije, hemije, fizike, istorije i geografije) i mogu se nabaviti u svim knjižarama „Prosvetnog pregleda“ i distributivnoj mreži širom zemlje.\nZbirke su štampane na srpskom jeziku i na osam manjinskih jezika (mađarskom, hrvatskom, bosanskom, albanskom, bugarskom, rusinskom, slovačkom i rumunskom).”\nZbirke možete pronaći u knjižari Službeni glasnik u Novom Sadu, a našim dragim osmacima, budućim srednjoškolcima, savetujemo da smanje stres i poćnu sa pripremama na vreme.\nBesplatne pripreme iz matematike za sve zainteresovane učenike za upis na Opšti i Programersko-računarski smer počinju 6. februara (februar, mart, april, maj)\nRedovan rad, uložen trud i početi na vreme – naš je moto za uspeh!\nSmart gimnazija organizuje BESPLATNU pripremnu nastavu iz MATEMATIKE za SVE učenike osmih razreda zainteresovane za upis u našu školu (Opšti ili programersko-računarski smer).\nPripreme počinju 6. februara 2021. god. i održavaće se svakog vikenda (dva časa subotom i dva časa nedeljom) tokom februara, marta, aprila i maja, a pohađanje ove nastave OD SAMOG POČETKA može pozitivno uticati na što bolju pripremu i sam uspeh na završnom ispitu osmaka.\nIako zainteresovani učenici za upis na Opšti smer ne polažu naš prijemni ispit iz matematike, ova besplatna pripremna nastava omogućena je svima koji planiraju da upišu Smart gimnaziju, a koji žele da poboljšaju svoje znanje i trenutnu ocenu iz matematike u osmom razredu, ali i što bolju PRIPREMU i sam USPEH na završnom ispitu iz matematike na kraju osnovnoškolskog obrazovanja.\nZainteresovani osmaci za programersko-računarski smer polažu naš prijemni ispit iz matematike i zato je važno da se već sada prijavite i krenete od samog početka sa besplatnim pripremama. Ukoliko su naše pripreme već krenule dok čitate ovaj tekst, odmah se javite da se kandidat pridruži pripremama dok još ima slobodnih mesta.\nPrijavite se odmah na 021/ 300-4296 – dve grupe su već formirane.


MINISTAR VULIN POSETIO MILANOVAČKU KASARNU\nMinistar odbrane Aleksandar Vulin zajedno sa predsednikom opštine Gornji Milanovac Dejanom Kovačevićem posetio je Centar za obuku veze i informatike koji se nalazi u garnizonu Gornji Milanovac u kasarni „Vojvoda Radomir Putnik“. Prema rečima komadanta milanovačke kasarne potpukovnika Nenada Dražinca u toku je obuka vojnika na služenju vojnog roka generacije decembar 2018. godine. „Danas je u Centru obuke veze i informatike ministru prezentovan deo obuke gde je mogao da stekne uvid u početak obuke i osposobljenost i ono na čemu radi Centar da bi od vojnika dobili prave profesionalce i osposobili ih za ono za šta su namenjeni“ rekao je Dražinac.\nZahvalnost za ustupanje prostora kasarne za pohađanje đaka OŠ „Momčilo Nastasijević“ u toku rekonstrukcije koja sledi ministru je preneo predsednik opštine Dejan Kovačević „Želim da se zahvalim u ime opštine Gornji Milanovac i vama i generalu Petroviću i komadantu Dražincu što ste izašli u susret nama i našim najmlađim sugrađanima i omogućili da đaci druge osnovne škole nastavu u drugom polugodištu pohađaju ovde. To je nama jako velika pomoć obzirom da država ulaže u rekonstrukciju Osnovne škole „Momčilo Nastasijević“ 204 miliona dinara čime ćemo dobiti jednu prelepu, novu školu u Gornjem Milanovcu“ istakao je Kovačević. Dodao je da je na pomolu i rešavanje dugogodišnjeg problema ozakonjenja objekata koji su izgrađeni u zaštitnom pojasu oko kasarne u Lunjevici. „Moram da ohrabrim sve naše sugrađane koji žive na tom prostoru da ćemo u narednom periodu intezivno raditi na rešavanju tog problema“.\nPrvi čovek ministarstva odbrane Aleksandar Vulin izrazio je spremnost da zajedno u koordinaciji sa ostalim ministarstvima i lokalnom samoupravom iznađe rešenje i konačno reši problem sa objektima koji se nalaze u zaštićenoj zoni. „Vojska Srbije je uvek tu za sve građane. Uvek je tu da pomogne i kao što danas pomaže u čišćenju puteva tako će pomoći i svakome kome je potrebna škola kao u Gornjem Milanovcu a posebno ćemo učiniti sve da se pomogne i završi posao oko legalizacije objekata koji su izgrađeni u zaštićenoj zoni. Mi smo već danas određene predloge dali predsedniku lokalne samouprave i očekujem da ćemo se vrlo brzo ponovo videti sa zaista dobrim vestima za sve građane u naselju Lunjevica“ kazao je Vulin.\nMinistar je prilikom obilaska kasarne rekao da će i 2019. godina biti posvećena ulaganjima i modernizaciji Vojske Srbije ali i obuci njenih pripadnika posebno onih koji pripadaju rezervnom sastavu. „Kada je upitanju opremanje, opremaćemo se svim onim što je poznato našoj javnosti ali posebno sredstvima koja sami proizvodimo od sistema veze pa do složenih sistema. Samo ono što sami proizvedemo jeste suštinski naše i samo to ne može niko da nam uskrati, a odbrana zemlje nikada ne sme biti ostavljena na političku milost ili nemilost već mora da vude takva da smo sami bez obzira na svet oko sebe u stanju da opremimo vojsku i da se branimo“ zaključio je ministar.\nDelegacija je imala priliku da obiđe i spomen sobu posvećenu uspomenama na poginule pripadnike ovog garnizona u ratnim dejstvima, eksponatima koji su svedoci telekomunikacione tehnike prošlog veka ali i da se upozna sa biografijama ranijih oficira koji su bili komadanti jedinica u Milanovcu.\nU pratnji ministra odbrane bio je i general-potpukovnik Đokica Petrović, komadant komande za obuku Vojske Srbije.


Još uvek bez Nacrta zakona posle javne rasprave - spikoalicija.rs\nNaslovna Aktivnosti Aktivnosti članica Još uvek bez Nacrta zakona posle javne rasprave\nMinistarstvo državne uprave i lokalne samouprave objavilo je izveštaj o sprovedenoj javnoj raspravi koja je vođena povodom teksta Nacrta zakona o izmenama i dopunama Zakona o slobodnom pristupu informacijama od javnog značaja. Javna rasprava je sprovedena je u periodu od 27. maja do 16. juna 2021. godine.\nOvaj izveštaj koji nije datiran objavljen je na sajtu Ministarstva.\nIz izveštaja se može saznati da su “dostavljeni izuzetno korisni komentari predstavnika državnih organa, nevladinog sektora i drugih zainteresovanih strana, koji značajno doprinose unapređenju zakonskog teksta i predloženih rešenja, iznoseći konstruktivne primedbe, komentare i konkretne predloge”.\nKako se navodi, većina komentara odnosila na “krug lica koji su obuhvaćeni ovim zakonom (član 3), uslova za ograničenje slobodnog pristupa informacijama od javnog značaja (čl. 9 i 13), preciziranje i dopuna postupanja po zahtevu (član 16), postupanje Poverenika po žalbi (član 24), upravno izvršenja Poverenikovih rešenja (član 28), postupak predlaganja i izbora Poverenika i prestanak mandata (čl. 30 i 31), proširivanje nadležnosti Poverenika (čl. 35 i 45) izmene i dopune obaveznih podataka koje se objavljuju u informatoru o radu (član 39) i dr.”, kao i da je u cilju analize primljenih predloga i sugestija, organizovan sastanak Posebne radne grupe rasprave, na kome je konstatovano sledeće:\n“Svi učesnici javne rasprave upoznati su sa razlozima i karakterom predloženih izmena Zakona o slobodnom pristupu informacijama od javnog značaja;\n– Učesnici javne rasprave dostavili su konkretne primedbe, predloge i sugestije;\n– Elektronskim putem na objavljenu adresu elektronske pošte ministarstva, pristigao je značajan broj istovetnih predloga predstavnika civilnog sektora, preko 20.”\nIzveštaj dalje pruža osvrt na ključne predloge pristigle tokom javne rasprave, grupisano oko pojedinih pitanja koje uređuje predloženi zakonski tekst.\nSvakako je dobro da je Ministarstvo sačinilo i objavilo ovaj izveštaj, koji pruža osnovne informacije o pristiglim predlozima i sugestijama za unapređenje Nacrta zakona.\nMeđutim, uz izveštaj nisu objavljeni svi predlozi za unapređenje Nacrta zakona, ali ono što je još važnije, ni informacije koji predlozi su prihvaćeni ili odbijeni i razlozi za njihovo prihvatanje, odnosno odbijanje.\nTim povodom je Transparentnost Srbija uputila dopis Ministarstvu sa pitanjima:\n– Kada je planirano objavljivanje teksta nacrta nakon javne rasprave?\n– Da li je pored postojećeg izveštaja o javnoj raspravi planirano i objavljivanje detaljnijeg spiska rešenja koja su bila predložena i obrazloženja za njihovo prihvatanje ili odbijanje?\nPrethodni tekstŠabić: Novi zakon će značajno ograničiti pristup javnosti informacijama (video)\nSledeći tekstUstav Republike Srbije


Za treće, i svako naredno novorođenče, jednokratna novčana pomoć iz gradskog budžeta - Portal Pasaž\nPosted: 25. decembra 2018. u 15:48 / by Milunka Nikolić / comments (0)\nNa današnjoj 104. sednici Gradskog veća, održanoj 25.decembra, doneta je odluka da majke za rođenje trećeg i svakog sledećeg deteta imaju pravo na jednokratnu novčanu pomoć u iznosu od 40 000 dinara. Ovo pravo imaju majke bilo da su zaposlene ili ne, a pravo na pomoć ove vrste se može ostvariti za decu koja će se roditi od 1. januara 2019. godine. Odluka je doneta u cilјu podsticanja rađanja dece, kao pozitivne prirodne komponente koja utiče na revitalizaciju stanovništva.\nČlanovi veća su usvojili Informaciju o realizovanim investicijama u 2018. godini i planiranim investicijama u 2019. godini u Gradskoj opštini Sevojno. Obzirom da je sednica održana u prostorijama Gradske opštine Sevojno uz prisustvo članova Opštinskog veća i rukovodstva ove opštine, na dnevnom redu su bili i problemi sa kojima se suočavaju građani Sevojna, a koji nisu obuhvaćeni planom investicija za 2019. godinu.\nUtvrđen je predlog Statuta Grada Užica koji je usklađen sa novom zakonskom regulativom, u utvrđeni su predlozi odluka o komunalnim taksama i o naknadama za korišćenje javnih dobara.\nGradsko veće je usvojilo Pravilnik o načinu i postupku dodele sredstava iz budžeta Grada Užica za finansiranje/sufinansiranje programa udruženja i donelo Odluku o obrazovanju Komisije za vršenje kontrole izrade i proizvodnje zlakuske grnčarije.\nUtvrđen je predlog Rešenja o imenovanju direktora JP „Aerodrom Ponikve“ Užice, gde je na predlog Komisije od četiri pristigle prijave Slaviša Dimitrijević prvorangirani kandidat.\nGradski većnici su doneli i Odluku o preraspodeli sredstava za udruživanje po mesnim zajednicama za 2019. godinu.


Crveni krst Lebane i Dom zdravlja obeležili Međunarodni dan starijih osoba – Info Centar Juga\nCrveni krst Lebane i Dom zdravlja obeležili Međunarodni dan starijih osoba\nCrveni krst Lebane u saradnji sa patronožnom službom Doma zdravlja i Udruženjem penzionera organizovao je akciju provere krvnog pritiska i šećera u krvi, a u toku meseca oktobra Crveni krst će obići i najugroženija staračka domaćinstva i podeliti pomoć.\nMeđunarodni dan starijih osoba se u svetu i kod nas obeležava 1. oktobra, sa ciljem da se naglasi važnost prilagođavanja životnog okruženja potrebama i sposobnostima stanovnika trećeg doba.\nStarenje stanovništva danas predstavlja jedan od najvećih uspeha čovečanstva, ali i jedan od javnozdravstvenih izazova, jer su stare osobe pod većim rizikom od obolevanja od hroničnih nezaraznih bolesti, pa često imaju i više zdravstvenih problema istovremeno.\nU Republici Srbiji procenat osoba preko 65 godina će iznositi najmanje 22% do 2030. godine, što je skoro jedan na četiri stanovnika. Stanovništvo Srbije je sve starije. Osnovna odlika starosno-polne strukture stanovništva Republike Srbije danas je brojčana dominacija muškaraca kod mladog stanovništva, odnosno dominantnost žena kod sredovečnog i starog stanovništva. „Najstariji” je region Južne i Istočne Srbije, gde je čak 25% stanovništva starije od 60 godina.\nKako je istakao „Podrška starijim licima je neophodna od svih nas, jer svi mi ćemo jednog dana biti stare osobe. Naša poruka je da se smanji razlika i da se uspostavi jednakost među polovima bez obzira na životnu dob. A to se stiče samo ako postoji ta ravnopravnost u svim fazama života pogotovu u starijem dobu, kazao je Slaviša Stevanović iz lebanskog Crvenog krsta.\nTema ovogodišnje kampanje „Ka jednakosti u starijem životnom dobu“ je usklađena sa ciljem održivog razvoja koji se odnosi na smanjenje nejadnekosti unutar i među zemljama, kroz osnaživanje i promovisanje socijalnog, ekonomskog i političkog uključivanja svih ljudi, bez obzira na godine, pol, invalidnost, rasu, etičku pripadnost, poreklo, religiju, ekonomski ili drugi status.\nVlasotinčani bez vode zbog nestanka struje\nPredavanje Igora Jurića “Ukradena bezbednost” u petak u Lebanu\nPutevi Srbije savetuju vozačima maksimalni oprez zbog magle\nMinistar Đorđević danas boravio u Leskovcu\nPredsednik opštine Medveđa dr Nebojša Arsić uputio čestitku povodom Dana državnosti


Ministar Stefanović na tribini „Policija u zajednici i bezbednost građana“ | (Vesti - 27. 02. 2015) Subotica.com\n27.02.2015. u 22:39h\nU Velikoj većnici Gradske kuće večeras je održana tribina „Policija u zajednici i bezbednost građana“ koju je vodio ministar unutrašnjih poslova Nebojša Stefanović.\nNa tribini su bili prisutni i Vladimir Rebić, načelnik uprave saobraćajne policije pri MUP-u Srbije, Zoran Alimpić, načelnik Uprave MUP-a, gradonačelnik Jene Maglai, predsednik Skupštine grada Ilija Maravić, kao i pripadnici PU Subotica.\n- Zahvaljujemo se ministru Stefanoviću na hrabrom gestu da lično dođe u Suboticu i održi tribinu jer je malo visokih funkcionera koji direktno komuniciraju sa građanima - istakao je gradonačelnik Jene Maglai. - Bezbednost je jedna od kategorija koje su za funkciosanje jedne zajednice od vitalne važnosti, Subotica je, zbog blizine granice, u specifičnom položaju i situacija je takva da neke probleme policija ne može sama rešavati već je potreban konsenzus policije, lokalne zajednice i građana.\nPredsednik gradskog parlamenta Ilija Maravić naglasio je da je ovo prvi put da Subotičani imaju priliku da lično komuniciraju sa ministrom policije i da mu iznesu svoje probleme vezane za bezbednost.\n- Posebno se zahvaljujem ministru na velikom zalaganju u rešavanju slučaja ubistva Tijane Jurić i nadam se da će i drugi zločini biti rasvetljeni a grad će u okviru svojih mogućnosti pomoći u funkcionisanju policije – dodao je Maravić.\nPo rečima ministra Nebojše Stefanovića bezbednost građana je preduslov svih reformi i razvoja a njegova želja je da se vrati sektor u rad policije, odnosno da u svakom kraju bude prisutan policajac, ali koji neće biti deo neke kriminalne grupe i u koga će građani imati poverenja.\n- Problem subotičke policije je ona popunjena sa 65% potrebnih ljudi i nadam se da će se to promeniti, mi ćemo uložiti u obuku i opremu jer je naš zadatak da se svi ljudi, bez obzira na veru i naciju, osećati bezbedno i dobro u svojoj zemlji – obećao je Stefanović. - Već smo promenili Zakon o saobraćaju, smanjili dozvoljenu alkoholisanost na 0.2 promila i uveli meru oduzimanja vozila onima koji voze sa 2 promila alkohola, Zakon o posedovanju oružja, usvojili „Tamarin zakon“, koji reguliše mere zaštite od požara...\nGrađani su ministru postavljali brojna pitanja od „borbe“ sa psima lutalicama do problema ilegalnih migranata.\nPolicijska uprava Subotica bezbednost subotica Grad Subotica jene maglai ilija maravić bezbednost građana nebojša stefanović


Očekivana sniženja na pumpama izostala - Agroportal\nDatum: 31 decembra, 2021\nProsečna cena najprodavanijeg dizela je 173 dinara, benzina 165 dinara, a gas za automobile nikada nije bio skuplji, litar košta više od 100 dinara.\nČITAJTE I: Dogodine više novca za poljoprivredu iz republičkih i pokrajinskih kasa\nSrbija je sa cenama derivata i dalje u vrhu lestvice zemalja regiona – sa cenom benzina i dizela smo na četvrtom mestu. U naftnim kompanijma objašnjavju da su cene usklađene sa tržišnim kretanjima.\nTomislav Mićović, generalni sekretar „Udruženja naftnih kompanija Srbije“ kaže da promene cene goriva zbog ovakve promene cene nafte ne mogu biti jako velike.\n-I naravno, one su se i desile za poslednjih nekoliko nedelja, oko 1,5 dinara je jeftiniji benzin i dizel. To je zapravo na nivou na kom se dešavaju i promene u okruženju i one su na istom nivou, ali možda različitim tempom. Negde ranije, negde kasnije menjaju cene i na svim tržištima, rekao je Mićović.\n-Srbija je deo svetskog tržišta i na cenu goriva presudno utiču dva spoljna faktora – cene sirove nafte na svetskim berzama i kurs dolara, a NIS uvozi oko 3/4 ukupne količine nafte koja se koristi za preradu. Cena sirove nafte u poslednja dva meseca oscilira između 85 i 75 dolara za barel. Kada je konkretno reč o poslednja dva meseca, cene nafte nisu imale uobičajenu dinamiku kontinuiranog pada ili rasta, već su oscilacije bile dinamične, a na dnevnom nivou i do čak devet dolara za barel, saopštio je NIS.\nCena se ponovo približava crvenoj liniji\nAmeričkoj inaicijativi, da se plasiranjem državnih rezerevi nafte utiče na pojeftnjenje barela pridružilo se nekoliko vodećih svetskih ekonomija i nafta je od novembra padala do 70 dolara. Ipak, poslednjih dana ponovo se približava crvenoj liniji od 80 dolara.\nAleksandar Zavišić, investicioni savetnik iz „Kapital RS“ kaže da sa jedne strane zemlje proizvođači trude da manje dostavljaju naftu na tržište kako bi cena rasla, a i zemlje potrošači koordinišu napore da otpuštaju svoje viškove iz strateških rezervi, što inače ranije nisu činili.\n-I prognoze organizacije OPEK-a da se oni drže ranijeg dogovora da će taj postpandemijski oporavak za naftom i dalje ići uzlaznim trendom i to se i dešava, te to i vidimo poslednjih dana na ceni sirove nafte, kaže Aleksandar Zavišić.\nNa globalnu potražnju u 2022. godini najviše će uticati dinamika ekonomskog oporavka od kovida, a posebno uspostavljanje avio-sobraćaja u punom obimu.\nInvestitori čekaju četvrti januar i sastanak grupe OPEK-a, na kojem će zemlje izvoznice članice te naftna alijansa odlučiti hoće li nastaviti sa povećanjem proizvodnje od 400.000 barela dnevno u i februaru.\nPrethodni : Kačkavalji sa ukusom kafe, čokolade i višnje stižu iz okoline Aranđelovca\nSledeći : Objavljena konačna rang lista za Četvrti javni poziv – IPARD Mera 3\nGlobalne cene hrane rastu 10. meseci zaredom\nCene suncokretovog ulja na svetskom tržištu vrtoglavo porasle\nEEA: Bez ispunjenja ključnih ciljeva zaštite biodiverziteta\nNovi Bečej: Poljofest okupio rekordan broj izlagača\nBugarske ruže u Banatu\nKrkobabić: Dalji razvoj i unapređenje zadrugarstva\nRaspisan Konkurs za bespovratna sredstva za kupovinu seoskih kuća


Grad Užice objavio konkurs za firme koje će postavljati solarne panele\nNaslovna Energetska efikasnost Objavljen konkurs za firme koje će postavljati solarne panele\n– Mogu se prijaviti svi privredni subjekti koji ispunjavaju uslove propisane pravilnikom i javnim pozivom. To podrazumeva da su upisani u registar APR da nad njima nije pokrenut stečajni postupak ili postupak likvidacije, da imaju ateste za materijale i proizvode, da imaju zaposlenog bar jednog elektroinženjera sa odgovarajućom licencom ili na neki drugi način angažovanog inženjera i da daju garanciju za inventar od minimum 5 godina a na solarne panele od minimum 10 godina. Maksimalni iznos bespovratnih sredstava po 1 kW instalisane snage solarnih panela kapaciteta do 6 kW će iznositi 70.000 dinara i obuhvatiće sve radove, opremu i izveštaje. Za solarne panele kapaciteta preko 6 kW maksimalni iznos bespovratnih sredstava biće isti kao i za solarne panele kapaciteta do 6 kW, a razliku do ukupne vrednosti radova prema predračunu izabranog privrednog subjekta snosiće građanin”.\nKonkursna dokumentacija za prijavljivanje zainteresovanih privrednih subjekata može da se preuzme na zvaničnom sajtu grada Užica kao i lično na portirnici Gradske uprave.\nJavni poziv za privredne subjekte biće otvoren do 23. decembra 2021. godine.\nPrethodni tekstPovećana sredstva za komunalne delatnosti u Babušnici\nSledeći tekstMinistarstvo finansija poziva javni sektor da se na vreme pripremi za e-Fakture


Dr Jovanka Čubrilo, Užice\nPočetna / Gosti sajta 42 - Protiv panike na putu oko sveta u vreme korone 2020. / Dr Jovanka Čubrilo, Užice\nDr Jovanka Čubrilo, Užice\nSpecijalista dečje pulmologije\nFotografije: lična arhiva Jovanke Čubrilo\nIz biografije Jovanke Čubrilo:\nMedicinski fakultet u Beogradu diplomirala 1977. Specijalistički ispit položila 1984. u Institutu za majku i dete „prof.dr Vukan Čupić“ sa odličnim uspehom. Subspecijalista dečje pulmologije postaje 1993. i na taj način postaje „prvi školovani dečji pulmolog van univerzitetskih centara u Beogradu”. Njena tema subspecijalističkog rada bila je “Uticaj tonzilektomije na pojavu astme kod dece”. Mentor specijalizantima iz pedijatrije postaje 1994. Professor Andrew Bush iz Londona (Royal Brompton Hospital) imenuje je za evropskog mentora za lekare, tako da su u Užice dolazili lekari iz Engleske na studentski staž. Ova preporuka je nastala zato što je dr Čubrilo otkrila 14 dece obolele od cistične fibroze, retke bolesti. Po povratku sa specijalizacije prvi put je uvela u užičkoj bolnici mikcionu cistouretrografiju i na taj način pomogla u dijagnostici malformacija urinarnog trakta.\nNajvažniji deo njenog rada bio je osnivanje odseka dečje pulmologije pri užičkom dečjem odeljenju. Tada je u bolnici nabavljen i prvi aparat za ispitivanje funkcije pluća kod dece. Kao šef dečje pulmologije bila je prepoznata i cenjena u stručnim krugovima pulmologije.\nČlan je Evropskog respiratornog udruženja. Bila je i zamenik generalnog direktora Zdravstvenog centra Užice. U dva mandata bila je predsednik Podružnice srpskog lekarskog društva Užičkog okruga.\nBila je i član Etičkog komiteta srpskog lekarskog društva. Bavila se temom o “zlostavljanju dece”.\nPiše za Politiku i Danas.\nDečje odeljenje Užičke bolnice 2015. Doktorke, sestre, kuvarice, spremačice. U donjem redu druga sa desne strane dr Čubrilo\n„Protiv panike“ dr Jovanka sa unučićima\nIz kuće porodice Čubrilo na Zlatiboru govorila je skajpom Jovanka za sajt\nDoktorka sa malom pacijentkinjom na poslu\nDr Jovanka Čubrilo\nJovanka je vrlo zanimljivo govorila, a posebno je u okviru onog što je rekla, preporučila pesmu: „Đorđe Balašević - Čovek za koga se udala Buba Erdeljan...“


Dan Muzičke škole „Vladimir Đorđević“ -\nPrigodnim koncertom u velikoj sali Doma kulture, OMŠ „Vladimir Đorđević“ danas je obeležila Dan škole i 51. rođendan. Škola je, podsetimo, počela sa radom školske 1966/67. u okviru ondašnjeg Radničkog univerziteta, a u saradnji sa muzičkom školom „Jovan Bandur“ iz Pančeva.\nPre rođendanskog koncerta, prisutnima se obratio direktor škole Marko Jelenić, koji je istakao da je period između dva rođendana bio izuzetno uspešan.\n– Svetosavska nagrada, koju je u januaru dobio naš učenik Andrija Jašarević, bila je i nagrada svima nama koji smo učestvovali i na neki način doprineli njegovom uspehu, a tu posebno mislim na njegovog profesora Dragana Živkovića. To je nešto jedinstveno što se u istoriji naše škole nije desilo. Na brojnim takmičenjima, koja su mahom međunarodnog karaktera, učestvovala su 63 naša đaka i u toj jubilarnoj godini, oni su osvojili 51 prvu nagradu, 30 drugih i 10 trećih. To samo pokazuje da je čitav kolektiv sve svoje snage uložio u to da se dokaže i da jednu značajnu školsku godinu, koja će ostati zabeležena u istoriji škole, još više učini posebnom i značajnom. Svemu ovome, dodao bih i uspeh našeg nekadašnjeg učenika Veljka Milojkovića, koji je nedavno postao svetski prvak na takmičenju u Francuskoj u kategoriji harmonikaša .On i dalje ostaje jedan od najnagrađivanijih i najtrofejnijih učenika naše škole – rekao je Marko Jelenić.\nNa koncertu su pored učenika aleksinačke škole kao gosti nastupili učenici muzičkih škola „Kornelije Stanković“ iz Prokuplja i „Predrag Milošević“ iz Knjaževca, a na programu su se pored ostalih, našla i dela Skarlatija, Vivaldija, Paganinija, Baha i Rahmanjinova.\nPrevious Post:Predstavljena nova knjiga Bratislava Milanovića\nNext Post:Napredak ubedljiv u Leskovcu


Crveno-beli su doživeli prvi poraz na svom terenu u sezoni, ali i prvo mesto A grupe Evrokupa posle šest kola.\n"Jeste težak poraz, ali nema mesta panici... Tek je novembar, ali uvek moramo da težimo tome da napredujemo. Ako naučimo nešto iz svega ovog reći ću da smo uspeli u svojim namerama", rekao je Beron posle utakmice u dvorani "Aleksandar Nikolić".\nBili Beron na meču sa Monakom\nAmerikanac, koji je bio najefikasniji u Zvezdinom timu sa 14 poena, kaže da je sada potrebno fokusirati se isključivo na rad.\n"Igrači Monaka na teren su izašli agresivno, a mi takvi bili samo u napadu. Dali smo im mnogo samopouzdanja. Moramo da naucimo lekciju iz ovog poraza. Takode, moramo da naučimo kako da budemo agresivni u oba faze igre i to je nešto na čemu ćemo raditi. Ovaj osecaj nije nimalo dobar, ali duga je sezona", poručio je on.\nZvezda u narednom kolu Evrokupa gostuje Andori 20. novembra.


Alternativna NBA sezona - šta bi bilo kada povreda ne bi bilo - Izazov\nRadio-televizija Srbije\t 2. maja 2022. 15:12\nAko je neko sumnjao da je Nikola Jokić prošle sezone zaslužio MVP priznanje, ove je u potpunosti razuveren – srpski centar odigao je, statistički gledano, još bolje i glavni je favorit da odbrani najvažnije individualno priznanje u NBA ligi.\nIpak, njegov Denver nije ispunio očekivanja navijača i sezonu je završio već u prvom krugu plej-ofa. Nagetse su sa 4-1 u seriji eliminisali preiskusni Golden stejt voriorsi, a mnogi razloge za to vide u činjenici da je Jokić bio lišen pomoći "druge violine" Džamala Mareja.\nKanađanin je pre više od godinu dana pokidao prednje ukrštene ligamente kolena, zbog čega je propustio kompletnu sezonu 2021/22.\nPored Mareja, Denver je na startu sezone ostao bez trećeg najvažnijeg igrača Majkla Portera juniora, koji je odigrao samo devet mečeva, pa je fantastičan učinak Nikole Jokića pao u vodu protiv sjajnih Stefa Karija, Kleja Tompsona i Drejmonda Grina.\nKošarkaški stručnjaci smatraju da su Nagetsi, izuzimajući Jokića, jedna od najlošijih ekipa koja se ikada dokopala doigravanja u NBA ligi, što učinak srpskog centra čini još senzacionalnijim.\nDa su bili kompletni, Nagetsi bi izvesno imali bolji rezultat u ligaškom delu sezone, u kojem su imali samo pet pobeda manje od trećeplasiranih Voriorsa, a bolji plasman na tabeli Zapada značio bi i prednost domaćeg terena, makar u prvoj rundi pšlej-ofa.\nDenver je u kovid sezoni (2020) pokazao da je ekipa koja se nikada ne predaje, dva puta je seriju preokretao posle minusa od 1-3, pa se može zaključiti da bi uz zdrave Mareja i Portera, naravno uz maestralnog Jokića, Nagetsi bili među favoritima (možda ne najozbiljnijim) za plasman u finale Zapada.\nKlipersi u kandžama povrede\nIpak, i druge ekipe imale su sličnih problema sa zvezdama koje iz različitih razloga nisu bile u mogućnosti da pomognu saigračima da ostvare bolje rezultate, a verovatno najveći gubitnik bili su El-Ej klipersi.\nKavaja Lenarda mnogi smatraju jednim od najboljih košarkaša današnjice – NBA prstenove osvojio je sa obe ekipe u kojima je nastupao, San Antoniom i Torontom, a Kliperse je prošle sezone doveo do prvog finala konferencije u klupskoj istoriji.\nMeđutim, popularni "Kandža" se povredio u polufinalnoj seriji prošle sezone protiv Jute, a ovu je propustio zbog delimičnog kidanja prednjih ukrštenih ligamenata, povrede slične Marejevoj.\nZa razliku od Denvera, koji se na Jokićevim leđima nekako domogao plej-ofa i, uzimajući u obzir okolnosti, došao do šeste pozicije na Zapadu, Klipersima je krajnji domet bilo deveto mesto na tabeli, a porazima od Minesote i Nju Orleansa sezonu su završili u plej-in turniru.\nKada se povredi Kavaja doda činjenica da je druga zvezda tima Pol Džordž odigrao samo 31 meč u sezoni, jasno je da franšiza iz Grada anđela nije mogla više, iako u kompletnom sastavu važi za jednog od glavnih favorita za osvajanje NBA titule.\nBudućnost NBA lige u senci\nZajon Vilijamson jedna je od najvećih mladih zvezda NBA lige, kojem se predviđa(la) blistava karijera. Ipak, od kad se pojavio na terenima najjače košarkaške lige na svetu, stručnjaci su bili zabrinuti zbog kilaže atletski vrlo nadarenog krilnog centra i pribojavali se povreda.\nA Zajonu se upravo to desilo. Pre početka sezone, prvi pik na draftu 2019. godine, koji je u prve dve sezone obarao rekorde koje su postavljali legendarni Vilt Čembrlen, Karl Meloun i Šekil O‘Nil, doživeo je prelom kosti stopala.\nIako su se Pelikansi nadali da će biti spreman za start sezone, povratak na teren se malo pomalo odlagao, da i u martu bilo objavljeno da Zajon neće igrati do kraja ligaškog dela takmičenja.\nNju Orleans, koji se smatra za jednu od najalentovanijih mladih ekipa u ligi, domogao se plej-ofa putem plej-in turnira, na kojem je bio bolji od San Antonija i Klipersa, ali nije mogao da prođe pored najbolje ekipe Zapada – Finiks sansa.\nSlično kao u stiruaciji Denvera, Pelikansi bi sa Zajonom u ekipi vrlo verovatno bili bolje plasirani u ligaškom delu takmičenja, izbegli bi plej-in, pa i Sanse, pa bi mogli da se nadaju boljem rezultatu, iako je konkurencija na Zapadu blago rečeno paklena.\nInat važniji od novca i karijere\nBen Simons je takođe jedan od igrača koji je propustio kompletnu sezonu, ali iz potpuno drugačijih razloga nego prethodna trojica.\nAustralijanac je, posle razdora u ekipi na kraju prethodne sezone, zatražio od Siksersa da ga trejduju, što je uprava franšize decidirano odbila.\nPočeo je pravi mali rat dve strane – Simons je odbio je da prisustvuje trening kampu, propustio je predsezonu, na šta su Siksersi uzvratili paprenim kaznama, zbog kojih je Australijanac postao najkažnjavaniji igrač u istoriji lige (inat ga je koštao više od 10 miliona dolara do kraja 2021. godine).\nFarsa je trajala do februara, a popustili su Siksersi, koji su Simonsa, uz Dramonda i Seta Karija, u zamenu za Džejmsa Hardena i Pola Milsapa, poslali u Bruklin.\nMeđutim, nije zaigrao ni za Netse, pošto mu je dijagnostikovana diskus hernija. Zbog problema sa leđima, Simons je propustio završnicu sezone, plej-in turnir, a nije zaigrao ni u plej-ofu, pošto je Boston počistio ekipu Bruklina 4-0.\nProblemi sa Simonsom, doduše, nisu skupo koštali Sikserse, u smislu rezultata, pošto je Filadelfija zauzela četvrto mesto na tabeli Istoka, a u prvom krugu plej-ofa eliminisala je ekipu Toronta sa 4-2 u seriji.\nVeliko je pitanje koliko bi Australijanac pomogao ili odmogao ekipi. Njegovi igrački kvaliteti nisu sporni, uprkos nedostatku šuta sa distance, ali odnosi sa drugim igračima, naročito prvom zvezdom ekipe i kandidatom za MVP priznanje Džoelom Embidom, više su nego upitni.\nU Bruklinu nije dobio priliku da pokaže koliko zna i ume, a treba pomenuti da je tim iz Njujorka veći deo sezone bio uskraćen pomoći Kajrija Irvinga, koji je odbio da se vakciniše protiv koronavirusa i nije mogao da nastupa u mečevima koje je njegova ekipa igrala na domaćem terenu.\nI druge ekipe imale su problema sa povredama zvezda – Entoni Dejvis je zbog povrede odigrao samo 40 mečeva za Lejkerse, što je rezultiralo da najtrofejnija franšiza ne dođe ni do plej-in turnira, Demijan Lilard zabeležio je samo 29 nastupa, pa je Portland završio kao 13. na Zapadu.\nUprkos povredi Viktora Oladipa, koji je z ligaškom delu takmičenja odigrao samo 8 utakmica, Majami je uspeo da dođe do prve pozicije na Istoku, pa je u prvom krugu plej-ofa eliminisao Atlantu sa 4-1 u seriji.\nPovrede jesu sastavni deo sporta, ali čini se da su odsustva velikih zvezda sa NBA terena umanjile kvalitet takmičenja, ali i znatno uticale na rezultate i plasman ekipa koje su morale da se prilagođavaju i menjaju sistem igre često baziran na nosiocima timova.\nBRONZANA UTEHA: Barselona nadigrala Olimpijakos, Mirotić u grotlu Arene pokazao zašto…\nNESTVARNA SCENA U BEOGRADU: Kad turski navijači nalete na srpsku…\nMAGIJA GRADA KOŠARKE: Beograd naterao legendarnog Spanulisa da se…\nVASILIJE MICIĆ U NBA? Reči srpskog pleja potvrđuju da „gde ima…\nBRONZANA UTEHA: Barselona nadigrala Olimpijakos, Mirotić u grotlu…


Poslanik Dveri Ivan Kostić smenjen je danas sa mesta predsednika skupštinskog Odbora za dijasporu, a za novog predsednika je izabran njegov dosadašnji zamenik Miodrag Linta.\nPoslanik SNS Aleksandar Marković rekao je Tanjugu da je Kostić smenjen jer je zloupotrebio funkciju predsednika tog odbora u stranačke svrhe, dok šef poslanika Dveri Boško Obradović veruje da su razlozi za Kostićevu smenu drugačiji.\n"Opozicija od ovog trenutka nema nijednog predsednika odbora. Svi koji su prisustvovali sednici odbora za dijasporu i Srbe u regionu mogli su konstatovati jednu neobuičnu stvar, da vladajuća većina traži smenu, a ne može da navede nijedno obrazloženje", rekao je Obradović.\nNovi predsednik odbora Miodrag Linta sa liste SNS zahvalio je Kostiću sa kojim je, kako je rekao novinarima, imao dobru saradnju u prethodne dve godine, ali je istovremeno želeo da demantuje Obradovićeve tvrdnje.\n"To je spolutna neistina, upravo aktulena vlast čini sve što je moguće da poboljsamo položaj Srba u regionu, posebno na području Hrvatske, Federacije BiH", istakao je Linta i poručio da će odbor na čijem je sad čelu nastojati da poboljša saradnju sa ministarstvima i drugim institucijama u clju rešavanja problema dijaposre i da osnaži veze dijaspore i matice.


Fejsbuk kažnjen zbog praćenja aktivnosti i korišćenja ličnih podataka 33 miliona korisnika\nNezavisna francuska komisija za zaštitu privatnosti kaznila je danas kompaniju Fejsbuk sa 150.000 evra zbog kršenja francuskih zakona o zaštiti podataka o ličnosti, prenosi Beta.\nNacionalna komisija za informatiku i slobode kaznila je Fejsbuk zbog praćenja aktivnosti i korišćenja ličnih podataka 33 miliona korisnika, kao i drugih osoba koje pretražuju internet a nisu korisnici te društvene mreže.\nKomisija je saopštila da Fejsbuk sprovodi "masovno prikupljanje ličnih podataka" radi ciljanog reklamiranja "bez pravne osnove", uprkos prošlogodišnjem zvaničnom upozorenju.\nOna je optužila tu kompaniju da prikuplja podatke o "političkim i religijskim opredeljenjima" korisnika i njihovoj "seksualnoj orijentaciji" a da ih o tome ne obaveštava.\nPredstavnici Fejsbuka u Francuskoj za sada nisu odgovorili na zahteve za komentar.


Home / Turizam / Kulturno istorijsko naslijeđe / Za ovu godinu završena istraživanja u Skelanima\nArheološka istraživanja u Skelanima završena su za ovu godinu i na propisan način zaštićena od vremenskih uticaja.\nPrema riječima direktorice Arheološkog muzeja “Rimski municipijum” u Skelanima Svjetlana Marković istraživanje za ovu godinu je završeno.\n“Za ovaj period završili smo sa istraživanjem i lokacije su propisno zaštićene geotekstilom i pijeskom”, rekla je Markovićeva.\nOna je istakla da je raspisan konkurs za izvođača radova koji će izvršiti pokrivanje, prema evropskim standardima, 140 metara kvadratnih ranije pronađenih mozaika na ovom lokalitetu, a sredstva je obezbijedila Ambasada Njemačke u iznosu od 60.000 eura.\nMinistarstvo prosvjete i kulture RS i ove godine pomoglo je nastavak istraživanja koja su počela 2008. godine u iznosu od 90.800 KM.\nVođa istraživačkog tima, arheolog iz Muzeja Hercegovine u Trebinju Ivana Grujić rekla je da ova lokacija, od Skelana pa do Sasa, tek započeta sa istraživanjem.\n“Ovo je najznačanije arheološko nalazišten u ovom dijelu Evrope koje će nam tek pokazati o kakvim građevinama i predmetima se ovdje radi”, rekla je Grujićeva.


POČELA AKCIJA ''KUPI STOLICU ZA NATRONOV DOM''\n06 Feb 2018\tA.H.\nGradski stadion u Maglaju decenijama unazad je dom Nogometnog kluba Natron. Na odličnom travnjaku maglajskog stadiona prvi kontakt s loptom ostvarile su hiljade mladih ljudi. Ipak, odličnom travnjaku nedostaju i tribine kakve Gradski stadion zaslužuje.\nStoga je proteklih dana oformljena radna grupa u sastavu: Mustafa Hadžić, Nermin Dedukić, Mirza Halvedžić, Rijad Memišević, Edi Ustalić, Alen Husaković i Adi Mešić koja je pokrenula akciju ''Kupi stolicu za Natronov dom''.\nOzbiljan fudbalski tim i kolektiv sa dugogodišnjom tradicijom kakvu ima Nogometni klub Natron zaslužuje i odgovarajući stadion. Već dugo vremena postoji ideja o rekonstrukciji maglajskog stadiona a prije svega njegove zapadne tribine kako bi posjetioci imali što bolje uslove za uživanje u sportskim predstavama. Sada je konačno i došlo vrijeme da se takav projekat pokrene te da san Maglajlija o uređenom Gradskom stadionu u Maglaju postane java.\nOdlukom Upravnog odbora Nogometnog kluba Natron formirana je radna grupa koja će u narednom periodu raditi na realizaciji projekta rekonstrukcije zapadne tribine maglajskog stadiona a koja će podrazumijevati ''fine'' radove te postavljanje 500 stolica sa naslonjačima na ovu tribinu Gradskog stadiona u Maglaju. Finansijski zahtjevi jednog ovakvog projekta su veliki za budžet kluba, a kalkulacije pokazuju kako će jedna stolica s pripremom podloge i ugradnjom koštati 50,00 KM. Stoga se u ovom projektu očekuje pomoć građana, navijača, simpatizera NK Natron ali i navijača drugih sportskih kolektiva, privrednog, vladinog i nevladinog sektora.\nNadamo se da će sve Maglajlije i Maglajke prepoznati vrijednost ovog projekta te da će nesebično uzeti svoje učešće i kupiti stolicu za Natronov dom.\nStolicu za Natronov dom svi zainteresovani mogu uplatiti kod članova radne grupe koju čine: Mustafa Hadžić, Nermin Dedukić, Mirza Halvedžić, Rijad Memišević, Edi Ustalić, Alen Husaković i Adi Mešić, a kroz nekoliko dana donacije za stolice građani iz BiH ali i svijeta će moći uplatiti i putem posebnog bankovnog računa.\nU narednom periodu radna grupa redovno će izvještavati o aktivnostima vezanim za projekat a sve informacije vezane za navedenu akciju možete pratiti i putem zvanične facebook stranice NK Natron.\nViše iz kategorije: « ŽKK Tešanj kao regionalni rasadnik talenata\tAžuriranje podataka u Registru poljoprivrednih proizvođača »


- Na dan utakmice šef mi je kazao da ću biti starter, s obzirom da Birmančević zbog povrede nije mogao da igra u Nišu. Iznenadio sam se, bio sam zaista srećan zbog debija u prvih jedanaest tima u kojem sam već šestu godinu, gde sam prošao gotovo čitavu omladinsku školu. Igrao sam i ranije nekoliko mečeva, ali uvek sam ulazio sa klupe. Bilo je i malo treme, ali kad je utakmica počela, kad sam osetio podršku svih saigrača, pre svega Kajevića i Pantića, bilo je neuporedivo lakše – kazao je Bojica Nikčević.\n- Zadovoljan sam načinom na koji smo odigrali utakmicu, imali smo dosta prilika, iako nismo bili u punom sastavu. Mnogo igrača je nedostajalo, posebno se to odnosi na Birmančevića i Docića koji su ključni za naš tim, ali i na ostale koji su bili odsutni.\n- Nema dileme da ćemo protiv Šapčana ići na pobedu i tri boda. Ali, ne zavaravamo se da će biti lako. Čak smatram da su utakmice protiv rivala iz donje polovine tabele, posebno na domaćem terenu, daleko teže nego na primer ovaj koji smo igrali u Nišu, ili protiv Crvene zvezde i Partizana. Ipak smo mi favoriti u tim susretima, a nije uvek lako opravdati tu ulogu.\n- Moji su iz Peći, a posle bombardovanja silom prilika su se preselili najpre u Bar, gde sam rođen, ali smo potom brzo otišli za Kragujevac. Iskreno, bilo mi je teško kad sam došao na Banovo brdo, druga sredina, novi saigrači, trener, drugačiji sistem... Najpre me je trenirao Kožul, potom Veličko Kaplanović, kojem sam zahvalan za to što sam sada u prvom timu Čukaričkog. Drago mi je da je pored mene i Rakonjac, želja mi je da uskoro postigne prvenac u seniorskom timu, najbolje bi bilo posle moje asistencije – malo u šali, više u zbilji govori Nikčević.\n- Mnogo mi je značila ta polusezona, igrao bih i više da nije bilo prekida zbog korone. Sada sam u Čukaričkom, a ako čelni ljudi u klubu procene da treba da idem na još jednu pozajmicu, nemam ništa protiv, oni znaju šta je najbolje za moj razvoj. Mogu da igram u veznom redu i levo i desno, bio sam prošle godine i desni bek, ali iskreno više volim kad sam napred.\n- Čukarički ima sistem, Đorđević je bio pomoćnik Veselinoviću, verujem da se u radu gotovo ništa neće menjati. Upravo je taj sistem ono što krasi moj klub. Eto, promenili smo nekoliko igrača u timu, sada igraju Savić, Rakonjac je sve bolji, Miladin Stevanović se vratio, imamo još pledaju mladih prvotimaca, ali način igre i opredelenje je ostalo isto, da napadamo i pobeđujemo – zaključio je Bojica Nikčević.


Održan Sajam zapošljavanja u Palanci\n32 poslodavca tražilo je oko 200 radnika različitih profila\nNacionalna služba za zapošljavanje, ispostava u Smederevskoj Palanci, organizovala je danas u holu zgrade Opštine još jedan „Sajam zapošljavanja“ zajednički za našu i opštinu Velika Plana. Ovo je bila idealna prilika za sva nezaposlena lica da uspostave direktan kontakt sa poslodavcima ali i da se predstave u najboljem svetlu.\nSajam zapošljavanja koji se posle 4 godine održao u Smederevskoj Palanci, svečano je otvorio predsednik SO, Vladan Vuković.\nSajmovi zapošljavanja su događaji koji su zamišljeni tako da povezuju veliki broj poslodavaca sa velikim brojem studenata, radnika i kandidata. Oni su idealna prilika za kompanije da pronađu pravi kadar, kao i da se predstave u najboljem svetlu, dok posetioci sa druge strane imaju priliku da uspostave prave kontakte i predstave se kompanijama do kojih ne bi mogli doći na drugi način.\nMeđutim sajam svim posetiocima pruža i niz drugih mogućnosti, zbog čega je i odziv nezaposlenih lica sa teritorije naše i opštine Velika Plana bio veliki.\nPonudu slobodnih poslova na sajmu zapošljavanja u Palanci predstavilo 32 poslodavaca, kojima je potrebno oko 200 radnika različitih profila i stepena kvalifikacija. Među poslodavcima bile su firme iz Smederevske Palanke, Smedereva, Velike Plane.\nPored Sajma zapošljavanja, Nacionalna služba učestvuje i u pilot projektu koji finansira EU, i koji podrazumeva takozvane „Karavane zapošljavanja“. Naša opština je jedna od 20 lokalnih samouprava gde će ova nova mera zapošljavanja biti sprovedena, a prvi takav Karavan biće održan u sredu, 9. novembra, u biblioteci u Azanji.


Pije se više! - vino.rs\nutorak, 17 april 2012 19:59\nPotrošnja vina u svetu blago je uvećana u 2011. godini zahvaljujući SAD i Kini, objavilo je Međunarodno udruženje vinogradara i vinara OIV (Organisation Internationale de La Vigne et du Vin).\nProšle godine u svetu se popilo 242 miliona hektolitara vina, što je povećanje od 0,7 posto u poređenju s godinom ranije. U Evropi je potrošnja smanjena za 500.000 hektolitara, s tim da je u Francuskoj i Nemačkoj blago porasla, dok je u Italiji, Španiji, Velikoj Britaniji i Portugaliji opala.\nU SAD, drugom najvećem svetskom tržištu po obimu konzumacije vina, potražnja je porasla za 900.000 hektolitara i dostigla ukupno 28,5 miliona hektolitara tokom 12 meseci 2011. godine, dok je u Kini potrošnja skočila čak za 1,5 miliona hektolitara i iznosila je 17 miliona hektolitara.\nU 2011. Francuska je vratila titulu najvećeg svetskog proizvođača vina, s ukupnom proizvodnjom od 49,6 miliona hektolitara, smenivši tako na vrhu Italiju.\nProizvodnja vina u SAD smanjena je u 2011. godini za 10,3 posto u odnosu na godinu ranije i iznosila je 18,7 miliona hektolitara.


Pogledaj mobilni telefon Međunarodna svemirska stanica je iznad naše glave! | Edukacija\nHolandija: Pušten u rad jedan od najvećih vetroparkova u svetu 10/05\nBivši NASA naučnik tvrdi da smo odavno pronašli život na Marsu 04/11\nNajavljena prva samo ženska svemirska šetnja 10/10\nInstalirajte aplikaciju ISS Live Now…detektor je na svaka 92 minuta pokazati da iznad naših glava preleće Međunarodna svemirska stanica, projekat koji već skoro dvadeset godina realizuje 15 država sveta.\nNa dalekih 400km iznad naših glava, u uslovima bez gravitacije, pri brzini od 27500km/h trenutno živi grupa od šest izvarednih ljudi, koji će pored mnogobrojnih diloma, savladanih obuka, medalja i ordenja u istoriju ući jer su dve žene oktobra 2019.godine izvele prvu „svemirsku šetnju“ (space walk), a jedan od četiri muškarca, je postao prvi svemirski DJ puštajući muziku sa MSS direktno na festival na Ibici.\nNa Međunarodnoj svemirskoj stanici u uslovima mikrogravitacije vrše se eksperimenti iz biologije i biotehnologije, sakupljaju se slike planete i prate se geografske promene planete i delića kosmosa koji nas okružuje, vrše se fizički eksperimenti u datim uslovima, testiraju novi materijali, tehnologije i sistemi, ali isto tako MSS ima i obrazovni program za mlade ljude koji žele da istražuju matematiku, prirodne nauke, inženjerstvo i astronomiju.\nJedan od obrazovnih projekata na MSS je ARISS-Amaterski radio na Međunarodnoj svemirskoj stanici. Ovaj program inspiriše i ohrabruje učenike i studente širom sveta, da istražuju prirodne nauke, tehnologiju, astronomiju. Kroz STEM učenje, učenici mogu znanja stečena u školskim klupama da primene i prošire znanjima koji stiču istražujući način funkcionisanja, rada i života na MSS, posmatrajući planetu i život van nje iz drugog ugla.\nDa bi se realizovao ARISS projekat mnogobrjne radio-amaterske organizacije pomažu školama koje učestvuju u projektu da se ostvari konekcija sa MSS prilikom preleta iznad dečijih glava.\nJedna od škola zapadnog Balkana, koja je ove godine ušla u NASA-in projekat je Osnovna škola „Jovan Jovanović Zmaj“ iz Sremske Mitrovice.\nNaš projekat „To the Moon and back“, traje godinu dana, u okviru kojih se najmlađi učenici upoznaju sa svemirom kroz implementaciju ove teme u redovno gradivo-od radionica na predmetu svet oko nas, likovne kulture, do izučavanja velikih brojeva na primerima razdaljina i dimenzija planeta u okviru matematike. Stariji učenici se sa svemirom upoznaju kroz radionice sekcije Mali astronomi, zatim istražujući istorijska otkrića o svemiru, razvoju tehnike i tehnologije koja nam je omogućila današnja istraživanja, modelovanjem svemirskih letelica, postavkom instalacije Sunčevog sistema u školskom holu, radionicama sa radio-amaterima i dodajući A (art) u\nSTEAM sistem učenja pronalazeći i pevajući pesme sa tematikom svemira na engleskom jeziku.\nZvezdani pik našeg projekta bi trebao da se realizuje krajem januara i početkom februara, kada će učenici naše škole ostvariti kontakt sa astronautima na MSS uz pomoć Kluba radio-amatera Novi Sad YU7BPQ. Tada će dvadeset učenika imati priliku da postavljaju pitanja direktno astrnautima na platformi.\nTonska proba sa radio amaterima\nSpace Crew “Zmaj”\nProjekatni tim ovog puta čine Tatjana Štefanac (koordinator, engleski jezik), Dragana Bogosavljević (portparol), Branislava Blajvaz (sekcija, FB stranica, blog), Vojislav Krstić(planetarijum), Vesna Stanković (engleski jezik), Mirjana Čolak(mentor) i saradnici u okviru škole.\nMSc Branislava Blajvaz\nOsnovna škola „Jovan Jovanović Zmaj“\nNapravljena plastika koja može 100% da se reciklira


Održana akcija 101 kao 1\nAkcija 101 kao 1 u okviru sliva gradova i opština Zapadne Morave, a u organizaciji Sektora za vanredne situacije opštine Gornji Milanovac održana je danas. Akcija koja je prvobitno trebalo da bude održana 1. marta odlagana je zbog vremenskih neprilika, saopštavaju iz PR službe kabineta predsednika opštine.\nOvom akcijom čišćene su dve lokacije, obe u slivu reke Despotovice. Jedna lokacija je bila u naselju Mlakovac, 20m od magistrale. Očišćen je predeo oko mosta čije je korito suženo i protok vode veoma mali. Ovakvo stanje ugrožavalo je bezbednost mosta, posebno u situacijama kada je veći poplavni talas i veći priliv voda iz okolnih potoka.\nDruga lokacija koja je čišćena nalazi se 500m uz magistralu u pravcu Beograda, odnosno kod stovarišta građevinskog materijala i pripada MZ Lunjevica. Na toj lokaciji takođe je rešavan problem propusnog mosta ispod same magistrale.\nPrema rečima načelnika Štaba Milorada Dimitrijevića održana akcija prilagođena je vremenskim uslovima.\n- Naša današnja aktivnost se uspešno sprovodi i pre svega mislim da će to biti na zadovoljstvo ljudi koji žive blizu ovih lokacija. Nadam se da ćemo makar ove tačke koje smo ocenili kao problematične rešiti i na taj način dosta olakšati stanovništvu u periodu iznenadnih bujičnih poplava - rekao je Dimitrijević i istakao da su se pored Sektora za vanredne situacije, akciji priključili i Javno preduzeće za izgradnju opštine Gornji Milanovac i Javno komunalno preduzeće.\nPredstavnici ovih preduzeća su pružili pomoć u obezbeđenju i rešavanju tehničkih pitanja na terenu, obezbeđivanjem potrebnih mašina i alata. Načelnik se zahvalio predstavnicima ovih preduzeća na pomoći, volonterima koji su se priključili akciji kao i Komandi garnizona Vojske Srbije koji je dao svoj doprinos.\nPredsednik MZ Lunjevica Branislav Radovanović istakao je da ova akcija ima veliki značaj i da se ovom akcijom rešava problem sa kojim se MZ Lunjevica već duže suočava.\n- Najvažnije je da se krenulo sa ovakvim akcijama. Mokar teren nam malo otežava izvođenje radova, ali smo uspeli da pročistimo usko grlo reke i da reku vratimo u svoj prvobitni tok, čime ovaj problem rešavamo na duže vreme. Ovo područje je bilo plavno i nekoliko puta je bila poplava većih razmera koja je pravila veliku štetu usevima i privatnim preduzećima koja ovde rade. Mislim da smo ovom akcijom dosta rešili ovaj problem, a na nama je da nastavimo da održavamo korito reke na ovom mestu - rekao je Radovanović


Pašalić: Drvoprerađivački sektor godinama u suficitu - GradPrijedor.com - Portal grada Prijedora\nHome»Društvo»Pašalić: Drvoprerađivački sektor godinama u suficitu\n1. septembra 2020. 2 Mins Read\nDrvoprerađivački sektor bitna je grana privrede u Srpskoj, a tome svjedoči i zabilježen suficit veći od 500 miliona maraka, posljednjih nekoliko godina, izjavio je ministar poljoprivrede, šumarstva i vodoprivrede Boris Pašalić prilikom posjete Prijedoru.\nPašalić je razgovarao i sa poljoprivrednicima i najavio nastavak pomoć Vlade Srpske.\nPrijedorsko drvoprerađivačko preduzeće „Mastervud“ izvozno je orjentisano i zapošljava 85 radnika. Konkurentni su na evropskom tržištu zahvaljujući dobroj saradnji sa Šumskim gazdinstvom Prijedor.\n– Tu nam je dosta olakšano snabdijevanje sa sirovinom, a samim tim i mogućnost za naš dalji razvoj – rekao je direktor preduzeća „Mastervud“ Kozarac Dragoslav Šiljak.\n– Sva sirovina za drvoprerađivanje koji se nalaze na teritoriji koje pokriva ŠG Prijedor treba da se utroši ovdje za potrebe naših drvoprerađivača. Sve ono što je višak, nema nikakvih problema i ja sam za to da se nađe tržište mimo ovih šest opština koje pokriva ŠG Prijedor – izjavio je direktor ŠG Prijedor Saša Bursać.\nDrvoprerađivačka industrija je razvijena i ima potencijal u Srpskoj. Na tržištu je potreba za što više firmi koje se bave finalizacijom drveta, istakao je resorni ministar.\n– Cilj nam je da imamo ovakvih firmi jer je dodatna vrijednost mnogo viša kada se ovako organizuje proizvodnja. U budućem periodu trudićemo se da ustvari te male firme koje se bave isključivo prorezom nekako preorjentišemo – istakao je Pašalić.\nTokom posjete poljoprivrednicima na području Prijedora Pašalić je istakao da će resorno Ministarstvo i dalje finansijski podržavati poljoprivrednike koji realizuju kapitalne investicije.\nMinistarstvo poljoprivrede isplatilo je danas 2,5 miliona za premiju za mlijeko i za kontrolu stočne hrane. Premija je isplaćena posredstvom Agencije za agrarna plaćanja Republike Srpske.


Ambasador Srbije u SAD Marko Đurić izjavio je da očekuje da do sredine januara bude objavljeno pismo podrške kongresmena srpsko-američkim odnosima i podrške Srbiji i njenom razvoju.\nĐurić je naglasio da Srbija ozbiljno ulaže u odnose sa SAD, a da je inicijativa “Otvoreni Balkan” koju je pokrenuo predsednik Aleksandar Vučić promenila način na koji mnogi u SAD gledaju na Srbiju, naročito u političkom smislu.\nGostujući na Televiziji Pink, Đurić rekao da Srbija strateški želi da odnosi sa SAD u budućnosti budu sve bolji, da unapredimo ne samo ekonomsku, kulturnu, načno-tehničku, već i političku saradnju, kao i da stvorimo uslove da poverenje između naših zemalja bude neuporedivo veće.\n“To je, smatram, veliki interes srpskog naroda”, rekao je Đurić, i naveo da su tokom 140 godina diplomatskih odnosa Srbije i SAD oni bili sjajni za vreme oba svetska rata, da je saradnja bila dobra i u periodu SFRJ, a da su onda došle 90-te godine 20. veka i veoma turbulentan period.\n“To ne zaboravljamo, ali gledamo i dalje u budućnost, gledamo kako da stvorimo relaciju koja će osigirati da vojno netralna, politički snažna Srbija bude dobar partner svim velikim silama, a naravno Amerika je vodeća sila zapadne civilizacije”, naveo je ambasador Đurić i dodao da moramo još mnogo da radimo na promeni slike Srbije kakva je stvarana pre 30 godina.\nĐurić je naglasio da je inicijativa “Otvoreni Balkan”, koju je pokrenuo Aleksandar Vučić, pokazala da iz Srbije sada dolaze rešenja i ideja da se u regionu poruše “mali berlinski zidovi” koji još uvek dele biznise i porodice.\n“U uslovima u kojima gradimo auto-puteve, pruge, to je pravi potez, to pozdravljaju svi, i republikaci i demokrate. Vučić je našao pravu žicu i to može da doprinese tome da se Srbija posmatra kao stub stabilnosti u regionu”, rekao je Đurić.\nGovoreći o rezultatima rada, Đurić je naveo da je u prethodnih godinu dana više nego udvostručen Srpski kokus u Kongresu SAD, a da je imao trocifren broj sastanaka i razgovora sa američkim kongresmenima, što je rezultiralo time da se veliki broj njih učlani u Srpski kokus.\n“Na poziv srpske ambasade na večeru se odazvalo 14 kongresmena. Do sredine januara očekujem da bude objavljeno pismo podrške srpsko-američkim odnosima, pismo podrške Srbiji, razvoju Srbije. Svim tim ljudima imali smo priliku da predstavimo šta se dešava u Srbiji prethodnih godina”, rekao je Đurić.\nNaveo da je da je to bila prilika da predstavimo Srbiju kao zemlju sa najvećim privrednim rastom u ovom delu Evrope, koja je uspela da smanji nezaposlenost i da sebe otvori za saradnju sa celim svetom.\nĐurić je rekao da je u prošloj godini naša namenska industrija ostarila fantastične rezultate u izvozu u SAD, a da su naše IT kompanije uspele da povećaju obim i obrt između naše dve zemlje i da ukupna razmena dostigne bilizu milijardu dolara, a ukupan obim američkih investicija u Srbiji je premašio 4,6 milijardi dolara i nastavio da raste i u prethodnoj godini.\nDodao je da je u decembru u Vašingtonu organizovan veliki investicioni forum za naš region povodom 140 godina odnosa SAD i Srbije na koji je došao krem vašingtonske diplomatije i privrede.\nAmbasador je rekao da će ministar spoljnih poslova Nikola Selaković Božić provesti u Čikagu, gde živi blizu 300.000 ljudi poreklom iz Srbije, i da će to biti prvi šef srpske diplomatije koji će sa srpskim iseljenicima u SAD dočekati najradosniji hrišćanski praznik.


LSV | Osnažiti preventivu u borbi protiv raka grlića materice\nNovi Sad, 26. januar 2020 - Evropska nedelja borbe protiv raka grlića materice u Srbiji je obeležena u senci negativne statistike. Srbija se i dalje nalazi u grupi zemalja sa visokim stopama obolevanja i umiranja u Evropi. Kada je reč o obolevanju od raka grlića materice, Srbija se, posle Letonije, Bosne i Hercegovine, Estonije i Moldavije nalazi na petom mestu u Evropi. Takođe, naša zemlja se i po umiranju od ove vrste raka kod žena nalazi na petom mestu u Evropi, posle Rumunije, Moldavije, Bugarske i Litvanije. Tokom 2016. godine u Srbiji je registrovano 1239 novoobolelih žena svih uzrasta od raka grlića materice, a tokom iste godine 453 žene su u Srbiji umrle od ove vrste raka.\nPodaci sa kojima raspolaže javnost odnose se na 2016. godinu kada je rađen organizovan skrinig, koji i tada nije obuhvatio 75 % ciljane populacije, a u skriningu je učetvovalo samo 17 domova zdravlja. Takođe, nije poznato da li je obuhvat žena koje su pozvane na preventivni pregled bio na prvom ili drugom pregledu, jer po Vodiču dobre prakse, tek posle dva negativna rezultata sledeći pregled se obavlja nakon tri godine. Nedostaju i analize uzroka mortaliteta po regionima.\nForum žena Lige socijaldemokrata Vojvodine ukazuje da upravo nedostatak pravih podataka o rezultatima skrininga , izveštaja o kontroli usluga u toku sprovođenja skringa, uvođenju novih metoda sprečavanja oboljenja, kao što je vakcina protiv Humanog papiloma virusa, ne možemo govoriti o napretku u sprečavanju oboljenja od raka grlića materice.\nPrema podacima Instituta za javno zdravlje Vojvodine, tokom 2017. godine procenat preventivnih pregleda u ukupnom broju pregleda kod ginekologa u ustanovama primarne zdravstvene zaštite na teritoriji Južnobačkog okruga se kreće u rasponu od 19,70% u Domu zdravlja „Titel“ do 68,17% u Domu zdravlja „Žabalj“. Najveći obuhvat žena ciljanim pregledom radi ranog otkrivanja raka grlića materice u 2017. i 2016. godini je postignut u Domu zdravlja „Novi Sad“ (36,45% odnosno 40,2%), a najmanji u Domu zdravlja „Bačka Palanka“ (0,70% odnosno 2,57%).\nDomovi zdravlja su prva karika u sprovođenju preventivnih mera i pregleda. Po Nacionalnom programu ranog otkrivanja karcinoma grlića materice, domovi zdravlja pozivima treba da obuhvate najmanje trećinu ciljne populacije tokom jedne godine. Zato se FŽ LSV zalaže za aktivniju ulogu domova zdravlja, javno objavljivanje statitstičkih podataka i na sajtovima domova zdravlja.\nForum žena LSV insistira da preventivne mere, kao deo nacionalnog programa za sprečavanje maligniteta, moraju da sprovode i nadležne ustanove u skladu sa vodičima dobre prakse.